text:
PEPELING TINU JADI SEPUH KAPUTRANA :
Cek Bapa geuning, keur naon riung mumpulung oge ari bengkung mah, keur naon ngaronyok oge ari barongkok mah. Kajeun pajauh tapi aya dina kamulyaan, soleh sarta cageur bageur, taqwa ka Allah swt.
Minggu, 19 April 2009
NASEHAT NU JADI SEPUH KAPUTRANA
Panon ulah dipake satenjo-tenjona lamun lain tenjoeunnana, ngilikan ieu hayang, ngilikan ieu kabita, . Ceuli, ulah dipake sadenge-dengena lamun lain dengeunnana. Naon nu kadenge ku hidep kudu disaring deui. Irung, ulah saambeu-ambeuna lamun lain ambeueunana, ulah sacium-ciumna lamun lain ciumeunnana. Atuh letah ulah dipake cutak-cetak lamun lain cetakeunnana. Letah ulah dipake ngomong/nyarita anu goreng, sagala diomongkeun, sagala dicaritakeun abongkena biwir teu diwengku letah teu tulangan. Letah bisa seukeut tibatan pedang. Raheut ku pedang bisa diubaran, tapi raheut hate hese di ubaranana.
Sarengsena kaum muslimin di dunya ieu ngalaksanakan ibadah puasa, sasasih lamina anu ditutup ku Sholat Idul Fitri,mudah-mudahan hidep sapara kanca aya dina kasalametan jeung kamulyaan. Kartu lebaran ti hidep, tos katampa ku Bapa jeung ema, kalayan kabingahan, sarta syukur ari hidep sehat mah. Bapa, ema jeung dulur-dulur hidep, rengse shalat Idul Fitri ngayakeun acara silaturahmi di imah sakulawarga, anu cukup haru jeung hidmat, nya diteruskeun ngadu’a ka Allah swt, sangkan hidep aya dina katabahan, sehat sarta bahagia jeung aya dina lindungan Allah nu maha kawasa, atuh dina lebara ieu oge, da sanajan anu jadi kolot teu mustahil rea atawa aya kasalahan, Bapa ema oge menta hampura tinu jadi anak, ti hidep. Do’a ti bapa jeung ema nu keur ngumbara, nu aya di rantau, sing ginuluran rahayu ginajar kabagjaan-kamulyaan dunya akherat.
Atuh anu jauh ti lembur da lain urang bae, malah lamun diukur ti manca nagara mah, Kalimantan (samarinda) mah deukeut keneh tibatan batur anu dig awe di Timur Tengah (Arab Saudi), Eropah, Amerika, jeung nagara-nagara lainna. Atuh anu ngalaksanakeun tugas ti pamarentah lain urang wungkul, meureun didinya araya, tah hidep kudu nyonto ka maranehanana anu hirupna tegar, segar, teu nguluwut. Cek Bapa geuning keur naon riung mumpulung oge ari bengkung mah, keur naon naon ngaronyok oge ari barongkok mah. Kajeun pajauh tapi aya dina kamulyaan, soleh sarta cageur baageur, taqwa ka Allah swt, ku Iman jeung Islam hidep, ari jadi jelema anu sehat,mulya jeung taqwa moal ragrag ti langit kitu bae, lamun urang teu usaha jeung ihtiar mah, kudu daek “kerja keras”, diajar keras, serta rikrik geni lamun boga rejeki. Urang lain kudu kabita ku beungharna atawa ku kamajuanana wungkul ti batur the, tapi kudu turutan teh tarekahna, kumaha nepi kahasil kitu the, poma ulah epes meer jeng cengeng, babari nguluwut, babari sedih nyeri hate pedah pajauh, pedah meunang kasusah. Kudu boga jiwa anu kuat, matep tahan bantingan jeung goncangan,bias hirup mandiri, teu sagala ngandelkeun batur. Mun pareng hidp meunang kasusah, kapeurih hate, sing tabah bae, sing kuat. Kudu dianggap susah, sedih, jeung masalah-masalah hirup teh, keur pupuk anu bias ngadewasakeun ka diri urang, atawa kudu narima sacara kanyataan hirup (narima kana takdir) ari urang geus ihtiar mah, atuh lamun urang berhasil dina usaha jeung ihtiar omat ulah sombong jeung takabur, tapi kudu leuwih ngadeukeutkeun diri ka Allah, syukuran. Kade ulah rek aralan, makan hati jeung loba lamunan, anu akhirna ngarusak diri urang sorangan. Inget kana hokum kausalitas; ucap, lampah, pagawean urang ayeuna baris nangtukeun hirup urang ka hareupna. Naha bisa hurip, atawa henteu, kanyeri, kapeurih, lara balangsak. Derita jeung sangsara kudu bisa dijeun modal pikeun hirup lebih dewasa.
Dewasana jelema/manusa ku pinanggih pahit jeung peurih lain ku mamanis. Sing mampu ngatasi pandaritaan, sing nepi ka bisa ngawung jeung ningkatkeun kasejahteraan dirina jeung lingkunganana. Urang kudu bisa hirup rukun runtut jeung sejahtera di tilu lingkungan, nyaeta;
Kahiji, Mimiti kudu rukun jeung sejahtera dilingkungan keluarga (rumah tangga), pek jabarkeun ku hidep…
Kadua, Kudu rukun runtut, sajahtera dilingkungan tempat kerja,
Katilu, Kudu rukun, sejahtera dilingkungan masyarakat.
Keur ngalaksanakeun rukun di tilu lingkungan teh, kudu bisa ngajaga hate, panca indra jeung anggota badan urang.
1. Hate; ulah boga hate goreng, sirik pidik, niat doleka, jail kaniaya ka batur. Ulah boga hate ujub, ria, takabur jeung sombong, ulah aya rasa pinter sing teu deungeun, kudu handap asor, tata-titi, duduga prayoga, jeung sopan santun kasaluhureun, ka sahandapeun jeung ka sasama.
2. Panca Indra; boga panon, ceuli, irung, letah jeung leungeun salaku alat paraba, kudu dijaga hade-hade, ulah dipake anu goreng. Panon ulah dipake satenjo-tenjona lamun lain tenjoeunnana, ngilikan ieu hayang, ngilikan ieu kabita, . Ceuli, ulah dipake sadenge-dengena lamun lain dengeunnana. Naon nu kadenge ku hidep kudu disaring deui. Irung, ulah saambeu-ambeuna lamun lain ambeueunana, ulah sacium-ciumna lamun lain ciumeunnana. Atuh letah ulah dipake cutak-cetak lamun lain cetakeunnana. Letah ulah dipake ngomong/nyarita anu goreng, sagala diomongkeun, sagala dicaritakeun abongkena biwir teu diwengku letah teu tulangan. Letah bisa seukeut tibatan pedang. Raheut ku pedang bisa diubaran, tapi raheut hate hese di ubaranana.
3. Anggota bada; leungeun, suku; kudu bisa dijaga, leungeun ulah scekel-cekelna lamun lain cekeleunnana, ulah sarewang-rewangna lamun lain rewangeunnana, ulah satincak-tincakna lamun lain tincakeunnana. Tah anu tilu rupa tea pek ku kuhidep jaga, ku hidep “kendalikeun”, Insya Allah hidep baris salamet dunya jeung akherat. Lamun pareng hidep, migawe anu salah, kudu buru tobat jeung menta dihampura ka gusti Allah jeung kapapada jalma, ari utamana jadi jela kudu rea batur atawa rea sobat, kudu silih tulungan, silih titipkeun diri, budi jeung akal anu jembar lantaran ti papada jalma.
Sadayana anu dicaritakeun eta teh, anu dina elmu deungeun mah disebutna teh “human relation” . Mugia hidep bisa ngalaksanakeun eta nu tos dicaritakeun diluhur, dina nyanghareupan pagawean naon wae oge. Kudu bisa hade jeung sakabeh jalma, itu ngenah, ieu ngeunah. Sekieu bae heula. Amien.


c: text/html

text: 1Panghulu Agung mariksa, “Enya kitu, eta dakwaan teh?” 2Stepanus ngawalon, “Saderek-saderek sareng bapa-bapa sadaya, darangukeun. Allah, anu Maha Mulya, ngebrehkeun salira ka Ibrahim, rama karuhun urang, di Mesopotami; samemeh anjeunna ngalih ka tanah Haran. 3Kieu timbalana-Na: “Geura incah ti lemah cai lembur kiwari, tinggalkeun babarayaan. Teang hiji nagri, anu baris dituduhkeun ku Kami.” 4Ibrahim jengkar ngantunkeun tanah urang Kasdim, teras mukim di tanah Haran. Saparantos ramana pupus, ku Allah ditimbalan ka dieu, nya ka tempat pamatuhan aranjeun ayeuna. 5Nanging anjeunna henteu dipasihan tanah sacangkewok-cangkewok acan, mung dijangjian wungkul, yen ieu tanah tanwande jadi milik anjeunna sareng turunanana. Padahal harita anjeunna teu acan kagungan putra. 6Kieu dawuhan Allah teh, nya eta: Turunan anjeunna baris nyiruruk di tanah deungeun, dibudakkeun, sareng dikakaya ku eta bangsa salami opat ratus taun. 7Tapi bangsa anu nganiayana, moal henteu dihukum ku Kami; saterusna, maranehna bakal budal ti pangumbaraan baris babakti ka Kami di ieu tempat. 8Ibrahim, ku Allah, dipaparin sarat sunat. Kitu nu mawi saparantos anjeunna puputra Isak, putrana oge dina yuswa dalapan dinten disepitan. Isak puputra Yakub, Yakub puputra dua belas urang, anu jadi luluhur urang sadaya. 9Luluhur-luluhur urang sirik dengki ka Yusup, raina. Yusup dijual ka Mesir, nanging Yusup diaping ku Allah. 10Ahirna, Yusup dikersakeun leupas tina kabalangsakan tur mendak kurnia sareng dikersakeun pinter wijaksana di payuneun Piraon raja Mesir. Ku Piraon dijenengkeun raja anom, ngurus nagri Mesir sareng saeusi karaton. 11Salajengna, timbul bahla kalaparan di sakuliah Mesir sareng tanah Kanaan, anu tigeratna, nepi luluhur karuhun urang teu mendak pisan bahan tedaeun. 12Aya wartos ka Yakub yen di Mesir aya gandum; lajeng Yakub ngajurung karuhun urang ka ditu; eta teh, iangan anu ngawitan. 13Dina iangan kadua kalina, aranjeunna ditepangan ku Yusup anu ngenalkeun anjeun, dugi ka Piraon uningaeun kana asal-usul Yusup. 14Yusup ngangkir Yakub, ramana, ka Mesir katut wargi-wargina; sadayana aya tujuh puluh lima jalmi. 15Yakub jengkar sareng matuh di Mesir. Anjeunna, kitu deui karuhun-karuhun urang, parupusna di Mesir. 16Nanging dikurebkeunana mah di tanah Sekem, di hiji pajaratan kenging ngagaleuh Ibrahim ti anak ki Hemor urang Sekem. 17Beuki caket kana laksanana jangji Allah ka Ibrahim tea, bangsa urang di Mesirna wuwuh jembar; 18tug, dugi ka jumenengna raja Mesir anu anyar, anu sama sakali henteu uningaeun ka Yusup. 19Eta raja, ngatur tipu daya pikeun ngagencet bangsa urang. Karuhun urang diteungteuinganan, orok-orok bangsa urang diparentah kedah dipiceun, supados bangsa urang ulah ngarekahan. 20Nya dina jaman eta, Musa dibabarkeun; kasepna teh kabina-bina. Dirorokna di bumi ibu ramana teh mung kenging tilu sasih, teras bae dipiceun. 21Saparantos dipiceun, Musa, dipulung ku putri Piraon, tuluy diasuh sareng diasih lir ka putra ku anjeun. 22Ku putri, Musa, dipiwarang dididik sareng diwulang elmu panemu urang Mesir, nepi ka perceka, pinter nyarita, sarta ageung pangaruhna. 23Musa, dina yuswa opat puluh taun, jorojoy kahoyongna maluruh kaayaan dulur-dulur sabangsana, bangsa Israil. 24Hiji waktos, anjeunna ningali urang Israil anu dipahala ku urang Mesir, enggal dibelaan, ku jalan urang Mesirna dipaehan. 25Dina panggalihna, tangtos dulur-dulur sabangsa teh baris ngartos yen anjeunna dikersakeun ku Allah pikeun nyalametkeun bangsana; nanging panggalihna mencog. 26Enjingna deui, anjeunna ningali urang Israil duaan garelut, enggal disapih saurna, ‘Dulur-dulur, ku naon garelut silih pahala pada bangsa?’ 27Nanging ku anu saurang, nya eta anu lepat tea, Musa disuntrungkeun bari sanggemna: 28‘Na saha anu ngangkat anjeun jadi kapala jeung hakim urang! Rek maehan deuih, ka kuring, cara kamari maehan urang Mesir?’ 29Kenging walonan kitu Musa enggal kabur, nyiruruk di tanah Midian. Di dinyana puputra dua, lalaki sadayana. 30Heuleut opat puluh taun, anjeunna ningali malaikat nembongan di Gunung Sinai, di tegal keusik, dina seuneu hurung anu ngagedur dina rungkun cucuk. 31Atuh kalintang heraneunana. Lajeng nyaketan hoyong nyidikkeun, nanging aya gentra Pangeran, dawuhana-Na: 32‘Kami teh Allah nu disembah ku karuhun maneh, nya eta Allah nu disembah ku Ibrahim, Isak, jeung Yakub.’ Musa dugi ka ngadegdeg sareng teu wantuneun ningali. 33Allah nimbalan deui, ‘Laan tarumpah maneh sabab tempat anu ditincak ku maneh teh, suci. 34Kami nyaho pisan yen kaayaan umat Kami di Mesir teh balangsak; Kami ge, geus ngadenge rarumahuhna. Ayeuna Kami turun rek ngaleupaskeun. Ku sabab eta, hiap, maneh rek diutus ka Mesir.’ 35Musa, anu ku jelema kantos ditolak ku omongan, ‘Na saha anu ngangkat anjeun jadi pamingpin jeung hakim teh?’ Nanging ku Allah, anjeunna anu diutus jadi pamingpin jeung anu ngaleupaskeun bani Israil; kalayan pitulung malaikat anu tembong tina rungkun cucuk tea. 36Nya anjeunna anu mingpin budalna urang Israil, ku jalan ngayakeun tanda-tanda sareng kaahengan-kaahengan di Mesir, di Laut Kolsum, sareng di tegal keusik salami opat puluh taun. 37Nya anjeunna oge, anu ngalahir yen, ‘Maraneh ku Gusti Allah bakal dibere hiji nabi anu saperti kami, asal ti maraneh keneh.’ 38Nya anjeunna keneh, anu sasauran dina pajemuhan di tegal keusik, jadi perantara antawis karuhun urang sareng malaikat anu ngalahir di Gunung Sinai tea. Nya anjeunna anu ngemban dawuhan-dawuhan, pangandika anu hurip nu baris ditepikeun ka aranjeun. 39Nanging ku karuhun urang henteu diturut, anjeunna ditolak; karuhun urang anggur malik tibelat ka Mesir. 40Salajengna, maranehna meredih ka Harun, ‘Cik pangdamelkeun arca-arca aallahan pikeun lulugu urang; margi Musa, anu ngabudalkeun urang ti Mesir teu sumping-sumping, duka katarajang naon.’ 41Nya lajeng maranehna ngadamel hiji arca anak sapi tea; teras si berhala bubuatanana sorangan teh, disasajenan sareng dipuja-puja. 42Kitu nu mawi, lajeng ku Allah ditilar, diantep sina nyarembah ka dangiang-dangiang, cocog sareng anu kaserat dina kitab nabi-nabi: ‘Na osok maraneh, sajero opat puluh taun di gurun alas mere pangbakti atawa kurban peuncitan ka Kami, eh, bani Israil? 43Tara! Maraneh anggur mamawa tempat si Molok jeung bebentangan dewa Repan! Sesembahan maraneh arca. Ku sabab eta maraneh ku Kami baris dibuang ka beh ditueun tanah Babul.’ 44Di karuhun urang, di gurun alas, aya Kemah Suci anu dipidamelna numutkeun pituduh Allah ka Musa. 45Nalika ngarebut ieu tanah, ti bangsa lian anu diusir ku Allah ti hareupeun karuhun, dina pingpinan Yosua; eta Kemah teh ngiring dibantun ka ieu tanah, tug dumugi ka jaman Daud. 46Daud, anu ginuluran rahmat kurnia Allah, mundut diwidian ngadegkeun wangunan kanggo panglinggihan Allah nu disembah ku Yakub. 47Nanging Sulaeman, anu kalaksanakeun ngadegkeunana mah. 48Nanging Anu Maha Agung mah tangtos moal linggih di tempat kenging nyieun jalmi, sakumaha saur nabi: 49‘Singgasana Kami teh, langit; sedengkeun tatapakan suku Kami, nya eta bumi. Imah nu kumaha, nu ku maneh rek dijieun pikeun Kami?’ — timbalan Pangeran — ‘atawa tempat nu kumaha pikeun Kami reureuh teh? 50Eta sakabeh, naha lain beunang leungeun Kami?’ ” 51“Aranjeun teh bangsa bedegong, hate jeung ceuli teu disunat, teu diberesihan. Sapapanjangna ngalawan ka Ruh Allah, saruana jeung nu jadi karuhun. 52Nabi mana anu henteu dikaniaya ku karuhun aranjeun? Sadayana dipaehan, oge iber-iber anu ngiberan pisumpingeunana Sampurnaning Manusa teh, ku aranjeun dihianat tug dumugi ka dipaehan pisan. 53Kalayan jalan anu aheng aranjeun dipaparin kitab Toret, katampina ti panangan para malaikat, nanging ku aranjeun teu dipake!” 54Barang anggota-anggota Mahkamah Agama ngadarenge omongan sarupa kitu, mani ngagalidir awakna bari tikekereket. 55Ari Stepanus, anu pinuh ku Ruh Allah, tanggah ka langit; breh ningal kamulyaan Allah jeung Isa ngadeg di tengeneun Allah. 56Pok sasauran, “Tuh, simkuring ningal langit muka. Putra Manusa katingal nuju ngadeg di tengeneun Allah!” 57Dijawab ku nu tingsaroak bari nyarocokan ceuli, breg bae anjeunna diambreg; 58tuluy anjeunna disered ka luareun kuta; geus kitu, maranehna pada maledogan, ka anjeunna, ku batu. Nu keur narapsu teh, maruka jubahna; suk-sok, jarubahna teh, diteundeunan deukeut hiji budak ngora ngaran Saulus. 59Stepanus sasambat, “Nun Isa, Gusti Jungjunan simabdi, mugi tampi nyawa abdi.” 60Bari sideku anjeunna ngagero, “Nun Gusti Pangeran, ieu jalmi-jalmi teh mugi dihampura!” Geus kitu les bae lastari.

robotstxt: allowed

filter: keep


text:
Alkuna
Alkuna hartina hidrokarbon nu mibanda paling saeutik hiji beungkeut rangkep tilu antara atom-atom karbonna. Sacara tradisional alkuna dipikawanoh salaku asetilén, najan ngaran asetilén ogé dipaké pikeun nujul sacara husus ka anggota nu pangbasajanna, nyaéta étuna.
Daptar eusi
Pasipatan fisik[édit | sunting sumber]
Béda ti alkana, alkuna teu stabil jeung réaktif pisan. Watek ieu nu jadi sabab leuwih panasna seuneu asetilén nu sok dipaké matri.
Conto[édit | sunting sumber]
Alkuna pangbasajanna nyaéta étuna (asetilén):
Réaksi[édit | sunting sumber]
- Réaksi Diels-Alder
- Réaksi Diels-Alder Piron → spésiés aromatik
- Réaksi alkuna-azida → Triazol
- énédiuna (alkuna - alkéna - alkuna) → aromatik (siklisasi Bergman)
Alkuna terminal[édit | sunting sumber]
- alkuna terminal + basa kuat → anion alkuna terminal
- anion alkuna terminal + métil atawa alkil halida primér → beungkeut karbon-karbon anyar
- anion alkuna terminal + keton → sanyawa adisi karbonil tétrahédral (alkoksida)
- alkoksida + cai asam → hidroksialkuna
- alkuna terminal + dialkilboran + hidrogén peroksida → aldehida


text:
Urang Tatar
-
Keur kagunaan séjén, tempo Tatar (disabiguasi).
Tatar (Tatar: Tatarlar / TaTapлap, kadang diéjah Tartar) nyaéta hiji masarakat panyatur basa Turk, kalawan populasi kira-kira 7 yuta. Mayoritas urang Tatar hirup di Rusia, kalawan populasi kira-kira 5,5 yuta jiwa. Kirang leuwihna 2 yuta jiwa di antarana hirup di Républik Tatarstan, 1 yuta di Républik Bashkortostan, sarta 2,5 yuta di wewengkon Rusia lianna.
Tingali ogé[édit | sunting sumber]
- Basa Tatar
- Aksara Tatar
- Tatarstan
- Konféderasi Tatar
- Volga Bulgaria
- Kriméa
- Urang Tatar Lipka
- daptar inohong Tatar
- Pagerakan Tatar
- Urang Tatar Cina
- Urang Tatar Finlandia
- TatNet
- Urang Tatar Kriméa
- Urang Tatar Kriméa di Romania
- Urang Tatar Kriméa di Bulgaria
- Urang Tatar Astrakhan
- Urang Tatar Baraba
- Urang Tatar Siberia
- Urang Tatar Volga
- Keräşens
Rujukan jeung catetan[édit | sunting sumber]
- Artikel ieu miboga téks ti hiji publikasi ayeuna domain umum: Encyclopædia Britannica (11th). (1911). Cambridge University Press.
- ↑ "ДeMockoп Weekly - ПpилoжeHиe. CпpaBoчHиk cTaTиcTичeckиx пokaзaTeлeй". Demoscope.ru. Diakses pada 7 Maret 2011.
- ↑ "Uzbekistan - Ethnic minorities". Diakses pada 3 Juni 2011.
- ↑ Пpo kiлbkicTb Ta ckлaд HaceлeHHя ykpaïHи зa пiдcyMkaMи BceykpaïHcbkoro пepeпиcy HaceлeHHя 2001 poky Citakan:Ref-uk
Rupa-rupa artikel Tatar bisa dipanggih dina Revue orientale pour les Etudes Oural-Altaïques, sarta dina publikasi Universitas Kazan. Tingali ogé E. H. Parker, A Thousand Years of the Tartars, 1895 (intina ihtisar catetan-catetan Cina ngeunaan séké Turk jeung Tatar awal), sarta Skrine and Ross, Heart of Asia (1899). (P. A. K.; C. EL.)
Tumbu kaluar[édit | sunting sumber]
- Komunitas Qirim Tatar di Kanada
- Asal Tatar Volga
- Crimean Tatars. Ku H. B. Paksoy
- Tatar.Net
- Urang Tatar Polandia
- The Question of National Identity among Crimean Tatars in the 20th Century
- (Basa Rusia) Antropologi Tatar. Ku R.K. Urazmanova jeung S.V. Cheshko
- (Basa Rusia) Citakan:Tt icon Perpustakaan Eléktronik Tatar


text:
1.1 Kasang Tukang Masalah
Tiap-tiap sélér bangsa tinangtu pada-pada mibanda ajén budaya. Ajén budaya hiji sélér bangsa bakal kagambar tina sakabéh perkara anu aya patalina jeung kahirupan manusana. Budaya mibanda harti:
“kelompok adat kebiasaan , pikiran, kepercayaan, dan nilai yang turun-temurun dipakai oleh masyarakat pada waktu tertentu untuk menghadapi dan menyesuaikan diri terhadap segala situasi yang sewaktu-waktu timbul, baik dalam kehidupan idividu maupun dalam kehidupan masyarakat sebagai keseluruhan” (Baried, 1983: 85-86).
Sakumaha anu kaunggel di luhur yén kabudayaan téh nya éta rupaning hal anu aya patalina jeung kahirupan. Dina raraga mikanyaho kabudayaan hiji sélér bangsa tinangtu perlu mikaweruh unsur-unsur budaya nu umum atawa universal. Nurutkeun Koentjaraningrat (1974,12) aya tujuh unsur budaya anu miboga sipat universal, nya éta 1) sistem réligi jeung upacara kaagamaan, 2) sistem organisasi kamasarakatan, 3) sistem pengetahuan, 4) basa, lisan jeung tinulis, 5) kesenian, 6) sistem pakasaban, jeung, 7) sistem téknologi jeung pakakas.
Kamekaran budaya Sunda dina kahirupan henteu leupas tina rupaning faktor anu mangaruhanana, salah sahijina nya éta minat jeung kahayang masarakat kana karya sastra. Ieu hal téh patali jeung kalungguhan sastra salaku karya seni. Karya seni mangrupa kréativitas manusa pikeun méré kasenangan jeung kani’matan éstétis. Dina ambahan nu leuwih lega, kalungguhan karya sastra téh nya éta salaku sarana pikeun nyumponan kapentingan, pikiran, jeung rasa manusa boh pikeun pribadi boh pikeun lingkunganana.
Karya sastra mangrupa salah sahiji wujud tina kabudayaan anu gumelar dina kahirupan manusa. Di Indonesia, hususna di masarakat Sunda karya sastra gelar dina rupa-rupa wanda. Ieu hal téh nuduhkeun kajembaran hasanah budaya Sunda. Ayana rupa-rupa wanda karya sastra lantaran masarakat Sunda anu rancagé, anu ngabalukarkeun di masarakat Sunda leubeut ku hasil karyana.
Karya sastra mangrupa rakitan basa nu éndah. Nu ngahudangkeun rasa éndah téh lain ngan ukur tina jihat basana wungkul, tapi leuwih nyoko kana eusina. Hal anu ditepikeun téh mangrupa tarékah pikeun nepikeun bebeneran. Jadi bisa disebutkeun yén basa téh mangrupa titiron dunya subjektif manusa. Karya sastra mibanda kalungguhan salaku karya seni nu digelarkeun ngagunakeun pakakas basa, salian ti mangrupa média pikeun ngébréhkeun idé, kahayang, gagasan hirup, katut intuisi sacara éstétis.
Sacara umum, nilik kana wangunna karya sastra kabagi jadi tilu bagian, nya éta wangun lancaran, wangun puisi, jeung wangun carita. Tilu wangun (génré) sastra ieu gelar ngaliwatan (medium) lisan jeung tulisan. Karya sastra anu gumelarna ngaliwatan tulisan tinangtu bakal leuwih lila tinimang karya sastra nu gumelar ngaliwatan lisan boh umurna boh kaaslianana. Ieu hal gé sajalan jeung pamadegan Iskandarwassid (2003:139) nu nétélakeun yén lamun nilik kana médiana, aya nu kagolongkeun kana sastra lisan jeung tinulis. Disebut karya sastra lisan lantaran tumuwuhna, mekarna, jeung sumebarna ngaliwatan media lisan (ucapan). disebut karya sastra tinulis nya éta anu hirupna dina média tulis.
Nurutkeun kana waktuna gelar karya sastra Sunda téh kabagi kana dua bagian nya éta: 1) karya sastra Sunda buhun, nu mangrupa jangjawokan; kakawihan; pupujian; sisindiran; pupuh; wawacan; carita pantun; dongéng; jeung 2) karya sastra Sunda modern nu mangrupa carita pondok (carpon); novel; sajak jeung carita drama (Koswara, 2003: 107).
Salah sahiji karya sastra buhun anu gumelar ngaliwatan lisan téh nya éta mantra. Éta karya téh mimiti langka, bisa disebutkeun geus teu dipaké tur diguar deui eusina. Padahal dina mantra sorangan nyangkaruk ajén-ajén budaya manusa Sunda. Ku lantaran kitu, sawadina urang Sunda ngayakeun panalungtikan ngaguar eusi jeung ajén budaya nu nyampak dina karya sastra buhun. Ieu hal mangrupa tarékah pikeun ngamumulé budaya Sunda karuhun anu geus diwariskeun ulah nepi ka teu dipikanyaho ku generasi Sunda kiwari sarta pikeun bahan pieunteungeun dina ngalakonan kahirupan.
Panalungtikan budaya bisa dilakukeun ku cara ngimvéntarisir, ngidéntifikasi, nganalisis jst. Aya sababaraha hal anu bisa dilakukeun dina ngidéntifikasi budaya. Kartodirjdo dina Herlina (makalah, 2008) nétélakeun yén idéntifikasi budaya bisa dilakukeun ku cara nilik jeung metakeun unsur-unsur anu nyampak dina gaya hirup salah sahiji masarakat, diantarana: 1) ngaran jeung gelar; 2) struktur imah; 3) étikét jeung basa; 4) kahirupan kaagamaan jeung kapercayaan; 5) pusaka jeung upacara sakral; 6) kasenian; jeung 7) rékréasi. Ku éta hal panalungtikan budaya bisa dilakukeun ku cara ngaidéntifikasi unsur-unsur budaya anu universal sakumaha anu geus disebutkeun di luhur ku Koentjaraningrat.
Naskah anu ditalungtik dina ieu panalungtikan nya éta naskah “Kumpulan Mantra”. Ieu naskah mangrupa salah sahiji naskah Sunda buhun. Aksara anu digunakeun nya éta aksara Arab-Pégon, jeung basa anu digunakeun nya éta basa Sunda, basa Arab, jeung basa Jawa.
Anu jadi dadasar nyokot ieu judul nya éta: 1) pikeun ngawanohkeun deui karya sastra Sunda buhun hususna mantra anu geus méh dipopohokeun; (2) naskah “Kumpulan Mantra” mangrupa téks fiksi, tapi éta téks teu leupas tina kahirupan budaya dina mangsa éta mantra ditulis jeung digunakeun jeung; (3) ngadeskripsikeun ajén budaya nu aya dina naskah “Kumpulan Mantra”.
Anu jadi puseur pedaran panalungtikan nya éta ajén budaya Sunda nu aya dina naskah “Kumpulan Mantra”. Lantaran dina éta naskah téh leubeut ku ajén-ajén budaya jeung kabiasan nu kungsi lumangsung. Ajén-ajén anu luhung titinggal karuhun tangtu baris ngahudangkeun rasa kareueus, ajén diri, anu satuluyna bakal ngaronjatkeun peradaban hirup urang Sunda.
Panalungtikan-panalungtikan ngeunaan mantra anu geus aya diantarana nya éta; “Bagbagan Puisi Mantra” (1970) ku Yus Rusyana jeung “Apréasiasi Puisi Kesusastraan Sunda” (1984) ku Yetty Kusmiati. Dina wangun skripsi diantarana nya éta; “Puisi Mantra pikeun Bahan Pangajaran Aprésiasi Sastra Sunda di SMP” (Lina Herlinawati, 1997), eusina ngeunaan téori mantra, conto analisis puisi mantra jeung model pangajaranana. “Analisis Téks jeung Kontéks Puisi Mantra di Kacamatan Nagrak Kabupatén Sukabumi” (Rétty Isnéndés, 1998), nu eusina ngeunaan analisis téks jeung kontéks puisi mantra. “Inventarisasi Puisi Jangjawokan di Kampung Anggacarang Kacamatan Bojongloa Kidul Kota Bandung pikeun Bahan Pangajaran Aprésiasi Sastra di SLTP” (Kiki Maria Hodijah, 2003), nu eusina ngeunaan pilihan référénsi jeung inovasi anyar dina nepikeun pembelajaran ngeunaan puisi jangjawokan. “Analisis Puisi Mantra di Désa Malati Kacamatan Naringgul Kabupatén Cianjur” (Dadang Gunawan, 2004), eusina ngeunaan cara meunangkeunana (ngulik) jeung cara makéna mantra, jeung “Puisi Mantra di Kampung Ciarileu Kacamatan Cikajang Kabupatén Garut: Inventarisasi jeung Analisis Ajén Éstétis Struktur” (Aneu Nurlela 2008).
Kalayan dikasang tukangan ku pentingna ngamumulé ajén-inajén budaya nu nyampak dina naskah-naskah heubeul ieu panalungtikan kudu dilakukeun. Panalungtikan anu baris dilakukeun nya éta ngidéntifikasi ajén budaya dina naskah heubeul wangun mantra, jadi ieu panalungtikan dibéré judul “Idéntifikasi Ajén Budaya Sunda dina Naskah Kumpulan Mantra”.
1.2 Masalah
1.2.1 Idéntifikasi Masalah
Naskah-naskah heubeul anu sumebar di masarakat mibanda kalungguhan anu penting, sabab mangrupa salah sahiji banda budaya bangsa. Pikeun mikaweruh tur ngamumulé warisan karuhun bisa dilakukeun ku cara ngaguar jeung ngimeutan karya-karya anu masih kénéh nyampak.
Ajén-ajén budaya anu ku para karuhun geus diwariskeun ka sélér Sunda geus loba ngalaman parobahan luyu jeung jaman. naskah “Kumpulan Mantra” salah sahiji naskah heubeul baris loba ngagambarkeun ajén-ajén budaya anu kungsi dipaké ku masarakat Sunda.
1.2.2 Watesan Masalah
Dumasar kana kasang tukang sakumaha nu diébréhkeun di luhur, sangkan ieu panalungtikan puguh jujutanana tangtu perlu diwatesanan. Dina naskah “Kumpulan Mantra” kawilang loba pisan ajén nu nyampak. Ku kituna,sangkan puguh garapanana ieu panalungtikan baris diwatesanan ku ngadadarkeun jeung ngagambarkeun (ngadeskripsikeun) ajén budaya nu aya dina naskah “Kumpulan Mantra”.
1.2.3 Rumusan Masalah
Dumasar kana watesan masalah anu diébréhkeun di luhur, ieu panalungtikan téh dirumuskeun heula masalahna dina wangun kalimah pananya saperti ieu di handap.
1) Kumaha déskripsi naskah “Kumpulan Mantra”?
2) Ajén budaya Sunda naon baé anu nyampak dina naskah “Kumpulan Mantra”?
1.3 Tujuan Panalungtikan
Satiap panalungtikan tinangtu mibanda tujuan. Sedengkeun Ieu panalungtikan mibanda tujuan anu dibagi jadi dua tujuan, nya éta tujuan umum jeung tujuan husus.
1.3.1 Tujuan Umum
Tujuan umum nu hayang dihontal nya éta:
1) bisa ngeuyeuban pamikiran, pangaweruh ka nu maca, utamana nu teu wanoh kana karya sastra Sunda buhun,
2) bisa mikawanoh jeung weruh kana budaya Sunda baheula,
3) mangrupa tarékah pikeun ngamumulé jeung ngahudangkeun rasa kareueus kana kabudayaan Sunda utamana karya sastra Sunda buhun dina wangun mantra.
1.3.2 Tujuan Husus Panalungtikan:
Tujuan husus nu hayang dihontal nya éta:
1) ngadéskripsikeun naskah “Kumpulan Mantra”,
2) transliterasi naskah “Kumpulan Mantra” kana aksara Latén dumasa pamaekan Rusyana,
3) ngadéskripsikeun ajén-ajén budaya Sunda nu aya dina naskah “Kumpulan Mantra” ngaliwatan unsu universal.
1.4 Mangpaat Panalungtikan
Ieu panalungtikan dipiharep bisa méré sababaraha mangpaat, saperti ieu di handap.
1) Pikeun panalungtik, enggoning ngaguar ajén budaya ngaliwatan naskah Sunda buhun,
2) Pikeun nu maca, bisa nambahan pangaweruh ngeunaan ajén nu aya dina mantra,
3) Pikeun ngadéskripsikeun budaya Sunda, jeung bisa jadi bahan pieunteungeun kana sajarah kamekaran sastra jeung budaya Sunda,
4) Pikeun ngajembaran pangaweruh kana ulikan sastra wangun fiksi,
5) Pikeun nungtun nu maca keur ngajembaran pangaweruh ngeunaan hasanah budaya Sunda tur ngahudangkeun rasa jeung karumasa sangkan mikawanoh kana dirina dina widang sastra hususna sastra Sunda buhun.
1.5 Anggapan Dasar
Anu jadi anggapan dasar dina ieu panalungtikan téh diantarana baé ébréh saperti ieu di handap
a. Karya sastra Sunda wangun mantra nu sumebar di masarakat jumlahna loba pisan. Ku kituna, diperlukeun tarékah pikeun ngayakeun panalungtikan pikeun ngaguar ajén-ajén budaya Sunda buhun nu aya dina éta karya sastra,
b. Mantra mangrupa karya sastra nu teu leupas tina fungsi sosial masarakatna,
c. Dumasar kana kamekaran sastra Sunda perlu dilakukeun hiji tarékah dina nyusun sajarah boh sastrana boh budayana.
1.6 Wangenan Operasional
Saméméh ngalakukeun panalungtikan, dipedar heula istilah-istilah anu aya patalina jeung ieu panalungtikan. Hal ieu penting lantaran pikeun ngawatesan masalah-masalah panalungtikan anu baris dilaksanakeun.
1) Mantra nya éta mangrupa puisi buhun anu dianggap ngandung kakuatan go’ib. Dipakéna tara sagawayah. Mantra biasana dipapatkeun atawa ditalar. Maksud anu mapatkeun nya éta sangkan manéhna bisa ngagunakeun kakuatan gaib pikeun ngahontal hiji tujuan (Rusyana 1981: 65).
2) Idéntifikasi nya éta mangrupa hiji prosés satuluyna tina prosés déskripsi naskah ku cara nangtukeun hal-hal nu aya patalina jeung budaya. Nurutkeun dina KBBI (1994) idéntifikasi téh nya éta tanda diri, bukti diri, atawa nangtukeun jeung netepkeun idéntitas bisa mangrupa barang, jsb.
3) Ajén nya éta nilai, harga, kadar, atawa kualitas loba jeung saeutikna eusi, sipat-sipat (hal-hal) nu penting atawa aya gunana pikeun manusa (KBBI 1994).
4) Budaya Sunda nya éta alat anu dihasilkeun ku pikiran, akal, jeung pangaweruh anu nyampak dina kahirupan masarakat anu kiwari aya diwewengkon administrasi Jawa Barat jeung Banten.
5) Naskan “Kumpulan Mantra” nya éta salah sahiji naskah buhun anu eusina rupa-rupa mantra, isim jeung paririmbon. Ditulis ngagunakeun aksara Arab Pégon, basana nu digunakeun Sunda, Arab, jeung Jawa.
BAB II
TATAPAKAN TEORI
2.1 Mantra
2.1.1 Wangenan Puisi Mantra
Puisi mantra mangrupa puisi anu dianggap ngandung kakuatan gaib. Dipakéna tara sagawayah. Mantra biasana dipapatkeun ditalar. Maksud anu mapatkeun nya éta sangkan manéhna bisa ngagunakeun kakuatan gaib pikeun ngahontal hiji tujuan (Rusyana dina Nurléla, 2008: 12).
Nurutkeun Rusyana dina Nurlela (2008:12-13), puisi mantra téh mangrupa puisi lisan anu kagolong kana golongan kaopat tina lima golongan puisi lisan, nya éta puisi anu patali jeung upacara, paneneda, jeung pamuji anu ditunjukeun ka rupa-rupa sesembahan.
Kecap mantra téh lain kecap Sunda pituin, tapi kecap anu asal muasalna tina basa Sansekerta. Dina basa Sansekerta kecap mantra ngandung dua harti; kahiji, mantra téh nya éta pikiran, angen-angen anu dikedalkeun kalayan tujul, dina waktu sumembah atawa dina keur muji, Kadua, mantra téh dipakéna dina upacara panglélér atawa ngistrénan nu diwujudkeun dina wangun kawih, pupujian, atawa tulis-tulisan penghormatan (il. Isnéndés, 1998: 18).
Kecap mantra di tatar Sunda téh geus kawilang ilahar sarta geus keuna deui kana harti anu dipimaksud. Malah dina naskah buhun taun 1518 ogé éta kecap teh geus ilahar dipaké, sakumaha katerangan ieu di handap.
Hayang nyaho di sakawéh ning aji mantra ma: jampa-jampa, geugeui(ing), susuratan, sasaranaan, kaséangan, pawayagahan, puspaan, susudaan, huriphuripan, tu(n)duk iyem, paparasén, pasakwan: sing sawatek aji ma sang brahmana Tanya. (Ruhaliah, 2002: 65)
Nurutkeun éta cutatan tétéla yén harita ogé puisi-puisi nu saperti kitu téh geus disebut “sakéhing aji mantra”. Bisa ditandeskeun yén masarakat Sunda baheula geus wanoh kana rupa-rupa mantra sakumaha nu disebut di luhur.
2.1.2 Gelarna Mantra
Nurutkeun sawatara ahli, mantra téh gumelarna dina mangsa animisme/dinamisme, raket patalina jeung kapercayaan urang Sunda alam harita. Dina kamekaranana, kapangaruhan ku ageman urang Sunda sapandeurieunana. Hal éta kapanggih dina sawatara mantra anu ngagunakeun kekecapan tina basa arab. Bisa jadi mangrupa bukti, sanajan urang Sunda geus ngagem agama Islam, tapi henteu ngaleupaskeun sagemblengna kapercayaan karuhun (Tamsyah, 1996:15).
Mantra gelar dina wangun lisan, biasana diapalkeun. Cara nyebarkeunana tatalépa ti hiji jalma ka jalma lian. Nu miboga mantra umumna jalma-jalma nu geus déwasa atawa dianggap déwasa. Hal ieu patali jeung cara nurunkeun mantra, baheula mah teu bisa sambarangan boh waktuna boh jalmana, kitu deui carana. Dina nurunkeun mantra aya tahap-tahap nu kudu dipilampah, aya nu kudu puasa heula, aya nu waktuna teu meunang sambarangan, jeung sajabana; sakapeung aya pakakas husus nu dipaké marengan nurunkeun mantra, upamana waé parupuyan sapuratina (Ruhaliah, 2002:65)
Mantra dipercaya bisa ngadatangkeun kakuatan go’ib, ku kituna loba aturan jeung pantrangan. Hal-hal nu kudu dipigawé sangkan meunang mantra atawa mantrana teu cambal disebutna pamali, saperti puasa, mati geni, tatapa, tirakat, ngisat diri, jeung sajabana (Rosidi dina Ruhaliah, 2002:65-66). Mantra baheula teu dipaké sambarangan, tapi biasana aya tujuan husus. Cara makéna ogé aya aturanana, nu ditangtukeun ku nu nepikeun atawa jalma nu dianggap ngawasa mantra. Kahirupan mantra robah luyu jeung kahirupan manusa nu makéna. Jalma-jalma nu ngagunakeun mantra kalawan tujuan magis kiwari geus teu pati loba. Kitu deui nu ngamilikna ngan ukur golongan kolot, nu umurna geus cueut ka hareup. Nu ngora kénéh mah langka pisan (Ruhaliah, 2002:66). Jaman kiwari mantra geus dipaké bahan pangajaran di lembaga pendidikan mangrupa salah sahiji pangajaran sajarah jeung aprésiasi sastra Sunda.
2.1.3 Papasingan Mantra
Ditilik tina pungsi, paranti naon dipakéna, jeung suasana ngedalkeunanana mantra dibagi jadi genep golongan nya éta, asihan, ajian, singlar, rajah, jampé jeung jangjawokan (Rusyana dina Nurléla, 2008: 13).
2.1.3.1 Asihan
Asihan dipapatkeun kalawan maksud sangkan nu séjén mikaasih ka diri urang. Nurutkeun Rusyana ngaliwatan Nurléla (2008: 14), asihan téh mangrupa mantra nu dipakéna pikeun ngawasa sukma nu lian, anu dipikacinta, sangkan bogoheun jeung sangkan anu mapatkeun éta asihan pinunjul kakasépanana atawa kageulisan tepi ka saréréa pada asih. Matak geus ilahar dina asihan mah sok ditungtungan ku ungkara kayaning; malik welas malik asih ka awaking, atawa sih asih ka awaking, atawa sira welas sira asih ka awaking.
Aya asihan anu maksudna ngararajét haté nu lian, tapi ngararajét di dieu mah maksudna rajét ku bakating asih. Ku parna-parnana asih, nu lian bisa tepi ka teu ngeunah dahar teu ngeunah nginum. Nepi ka aya asihan nu eusina kieu; “kéjo asa catang bobo, uyah asa akar manjah, cai asa tulak bari, lauk asa bau buruk atawa nu bogoh paboro-boro, nu hayang paheula-heula, nu beuki pagiling-giling, né banyu pagulung-gulung, né atma paheula-heula”, saperti conto ieu di handap
Asihan Si Burung Pundungi
Nu cunduk bayu si anu
nu datang atmana si éta,
reujeung satineung jeung aing
mangaka datang jeung ragana
mangka cunduk jeung bayuna
mangka baraya jeung satineung
mangka tunggal atmana
iya rasa nira iya rasa nisun
saking purbaning pangéran
asih ka asih ka awaking
nubogoh paboro-boro
nuhayang paheula-heula
nu beuki pagiling-giling
né banyu pagulung-gulung
né atma paheula –heula
mangka reujeung satineung
datungkul geusan jeung sukma
mangka lebur ucus rumangga bayahna
mangka rug-rug sagala
mangka asih ka awaking da urang reujeung sarasa,
da urang reujeung satineung
da urang reujeung sa bayu
daurang reujeung sarasa
da urang reujeung satineung
iya iku asihan sang uleut jati
asihan reumeuk salira.
(tina naskah Kumpulan Mantra: 62)
2.1.3.2 Ajian
Ajian mangrupa mantra anu dipapatkeun kalawan maksud pikeun kakuatan, kabedasan, jsb. Nurutkeun Rusyana ngaliwatan Nurléla (2008: 14) ajian mangrupa mantra nu dipakéna pikeun meunang kakuatan pribadi, sangkan jejem, gedé sima, boga pangabaran, ludeungan, henteu keuna ku rupa-rupa balai jeung wisaya, bedas jeung awét ngora. Kitu deui pikeun meunang karahayuan, pikeun ngajaga lembur, rajakaya, pepelakan, jeung ingon-ingon.
Karéréaana mah ajian téh dipakéna geusan meunang karahayuan jiwa, raga jeung pakaya. Tapi aya ogé anu sok dipaké pikeun maksud nandasa nu lian, nya éta ajian-ajian anu sok diparuhit ku tukang teluh. Ieu di handap conto ajian pikeun meunangkeun kakuatan pribadi
Paranti Asup kana Bilik
Les peteng nu peteng
les leungit tandana peteng
Nini Hanatik leutik
asup kana ruas leutik
awaking Si Raga Ruas
(tina Naskah Kumpulan Mantra:29)
2.1.3.3 Singlar
Singlar nya éta mantra anu dipapatkeun pikeun nyinglar atawa nyingkahkeun hal-hal anu teu dipikahayang, saperti kasakit, siluman-silemin, jeung sajabana. Numutkeun Rusyana ngaliwatan nurléla (2008: 15) singlar téh mangrupa mantra nu dipakéna pikeun nyinglar jurig, kuntilanak, lelembut, anu sakira sok ngaganggu ka manusa. Kitu deui sok dipaké nyinglar sasatoan, sato leuweung, hama, musuh, atawa tina gangguan alam kayaning ti nu guludug, jeung hujan angin, dina ngariksa kebon jeung pepelakan, jeung kasalametan diri. Singlar dipakéna geusan meunang karahayuan, jadi pikeun tujuan-tujuan anu hadé. Ieu dihandap conto singlar paranti ngajauhkeun/panolak tina sagala panyakit
Panolak sagala panyakit
Ong gambang-gambung
teluh katimpuh buta kasinglar
wong sira pada suminggah
ya wisésa
ya aing patapan masdaru
patapan daruni
ratu neluh buta ajur
Si Lumbak Si Atong
Si Ngudak Si Cocolongok
Si Kapulaga sira liman jeneng
ingsun Sutera Mangaya
luwas waluya walaidun desit
cundek kalacalu sipat nabi
Sipat iman iya Rosululloh
(tina Naskah Kumpulan Mantra:28)
2.1.3.4 Rajah
Rajah téh dipapatkeun maksudna salamet, henteu kakeunaan ku hal-hal anu teu dipikahayang, saperti barang aya nu maling, keuna ku panggawé batur, jeung sajabana. Numutkeun Rusyana ngaliwatan Nurléla (2008: 15) rajah nya éta mantra anu dipaké paranti ari ngambah alas sanget, muka pihumaeun, nalukkeun siluman-sileman, nulak gawé anu jail, ngaruat, caah atawa hujan, ngajampé anu gering, pamunah impian goréng, jeung sajabana. Éta maksudna mah pikeun meunangkeun karahayuan, dijauhkeun tina gangguan rupa-rupa dedemit jeung siluman-sileman. Ieu di handap conto rajah paranti pamunah hah-hal nu matak ngaganggu kana banda atawa bobogaan
Rajah Pamunah kana Sagala Raja banda
Bisi Keuna ku Longlongan
Bismillaahirrohmaanirrohiim
Nini Raja Puhara Aki Raja Puhara
ulah idi ka pepelakan aing
maring pare maring sipat sajeneng
kalawan ingsun sasipat
kalawan ingsun maojud maring datulloh
maring sipat béas
sajeneng kalawan isun
maojud maring datulloh
Sri asih ka bangsa tunggal kagungan
Sri suci mulya badan
sampurna tunggal iman
Ambu pancering iman
Bapa tangkaling iman
gagang aing gagang iman
salupih aing dadi lansip
dadi sasip dadi lancip
(tina Naskah Kumpulan Mantra: 34)
2.1.3.5 Jampé
Jampé mangrupa mantra nu dipapatkeun pikeun ngubaran atawa ngaleungitkeun kanyeri, kasakit, atawa kabiasaan anu teu hadé supaya jadi hadé, cageur, jsb. Nurutkeun Rusyana ngaliwatan Nurléla (2008: 15) jampé mangrupa mantra nu dipaké pikeun nyageurkeun kasakit jeung kacilakaan, upamana baé lamun kabeureuyan, dicoco kala, katerap kasakit puru rawit, jéngkoleun, jeung sajabana. Ieu di handap conto jampé anggota badan anu keuna ku panyakit
Paranti Ngajampé Ceuli nu ku Lenyé
Bismillaahirrohmaanirrohiim
Sri Wilayang wiyat guna mulih guna
Sira mati yamati ya mati ya.
(tina Naskah Kumpulan Mantra: 26)
2.1.3.6 Jangjawokan
Jangjawokan dipapatkeun pikeun ménta kasalametan dina nyorang hiji pagawéan. Nurutkeun Rusyana ngaliwatan Nurléla (2008: 16) jangjawokan téh mangrupa mantra nu dipaké pikeun milampah hiji pagawéan, anu dipalar sangkan pinunjul hasilna, sarta nu milampahna aya dina karahayuan. Dipapatkeun upama urang rék turun, leumpang, diuk, nangtung, midang, nganjang, masamoan, keupat, seuri, ngadeuleu, nyiuk béas, ngisikan, dahar, nginum, nyeupah, jsb. Ieu di handap conto jangjawokan paranti ngala lauk
Paranti Ménta Lauk
Aki Batara Gangga nu ti girang
Aki Batara Ginggi nu ti hilir
aing ménta ingon-ingon
geura top
(tina naskah Kumpulan Mantra: 07)
2.2 Wangenan Idéntifikasi
Istilah idéntifikasi sacara harfiah bisa dihartikeun ngaguar atawa menemukan atau menemukenali. Dumasar kana Kamus Besar Bahasa Indonesia (KBBI: 1994) idéntifikasi nya éta tanda kenal diri, bukti diri, penentu atau penetapan idéntitas seseorang atau benda, jsb.
Dina harti sacara heureut idéntifikasi nya éta mangrupa prosés ngaguar gejala budaya nu aya di hiji lingkungan masarakat. Ieu hal dilakukeun pikeun mikanyaho aya unsur budaya naon baé dina éta karya sastra.
Budaya Sunda ngawengku kana sababaraha aspék, nya éta ngaran jeung gelar, étikét, basa, papaés, pusaka, jeung upacara daur hirup manusa (Kroeber,1963: 3, Kartodirdjo, 1987, Abdullah, 1994, Herlina, 2008: 1).
1. Ngaran jeung Gelar
Saméméh kamerdékaan, ngaran nu dipaké ku urang Sunda, saluyu jeung status sosialna. Pikeun kaum ménak (bangsawan), ngaran diganti saluyu jeung umur, status, jeung jabatan. Nalika lahir biasa dibéré ngaran leutik nu ilahar disebut nénéh.
2. Étikét
Étikét atawa tatakrama nya éta wanda sopan-santun nu ngagambarkeun sikep, paripolah, jeung kalakuan. Dina harti séjén, tatakrama nya éta tingkah laku, lampah paripolah nu nyampak ngawengku gerak, papaés, jsb. Tatakrama dipaké pikeun nyieun lolongkrang antara hiji jalma jeung jalma lianna nu didasarkeun kana status sosial, boh ka nu luhur boh ka nu leuwih handap. Tatakrama ogé dipaké sakaligus pikeun nuduhkeun hiji darajat, jabatan, jeung kahormatan.
3. Basa
Basa cicirén bangsa, hiji jalma bisa diajén dumasar kana carana maké basa ka jalma nu lian. Saurang jalma bisa disebut hadé gogog hadé tagog saupama hadé basa jeung hadé paripolahna. Mangsa karajaan Sunda (Pajajaran), basa Sunda bisa disebutkeun basa nu démokratis, teu wanoh kana undakusuk basa Sunda atawa tingkatan basa. Sanggeus Priangan kaeréh, basa Sunda robah jadi basa nu feodalistik. Hal ieu balukar tina kakawasaan Mataram (1620-1677), basa Jawa jadi basa resmi pamaréntahan di Priangan. Salila tilu abad, basa Jawa dianggap basa nu luhur ajénna, sedengkeun basa Sunda jadi nu nomer dua. Pangaruhna kana basa Sunda leuwih gedé, nepi ka basa Sunda nu tadina démokratis jadi feodalistik, maké (undak-usuk basa Sunda), nya éta ayana basa lemes pisan, basa lemes, basa sedeng atawa basa lemes keur ka sorangan, basa kasar, jeung basa kasar pisan.
4. Papaés
Mode atawa fashion mekar saluyu jeung jamanna. Sok sanajan kitu aya pakéan nu jadi ciri has nu dianggap pakéan tradisi Sunda. Dina kamekaranana dimodifikasi ku ayana pangaruh deungeun (Cina, Barat, Arab), tapi wangun asli Sunda masih bisa dipikawanoh.
5. Réligi jeung Kapercayaan
Mangsa Karajaan Sunda, agama nu hirup di masarakat Sunda nya éta Hindu jeung Budha. Agama Hindu kaitung langgeng ti mimiti awal abad ka-5 nepi ka abad ka-16.
Pangaruh Islam asup ka Nusantara dimimitian ku ayana padagang-padagang bangsa Arab (kampung Arab Islam di Sumatera Barat) , Persia, jeung Gujarat abad ka 7 (Hamka dina Suryanegara, 1995: 86). Ku éta hal, bisa disebutkeun yén pangaruh Islam asup ka tatar Sunda téh teu jauh tina abad ka 7 ditandaan ku asupna Saudar Arab di Sunda Kalapa. anu satuluyna mekar kalawan bukti ayana perkawinan Nyai Lara Santang jeung Sultan Mahmud ti Mesir, satuluyna pasantrén Syéh Quro di Karawang. Dina abad ka-15, Islam disebarkeun ku Sunan Gunung Jati, Sultan Ratu ti Cirebon. Prosés Islamisasi ogé dilakukeun ku sababaraha ulama nu dianggap satengah wali, diantarana wé Syékh Abdul Muhyi di Pamijahan, Maulana Hasanudin jeung putrna Maulana Yusuf di Kasultanan Banten, jeung Sunan Godog di Garut. Aya masarakat Sunda nu teu bisa diIslamkeun nya éta masarakat Baduy di Kabupatén Lebak nu tetep ngagem agama Sunda Wiwitan.
Sésa-sésa ritual tradisi Hindu, témbong dina wangun sinkrétisme jeung agama Islam. Contona aya wangun Masigit nu suhunanana diéntép tilu, anu mangrupa wangun candi, kabiasaan acara tiluna, tujuhna, matang puluh, natus jeung néwu, jsb.
6. Pusaka
Umumna, pusaka nu aya di kaum ménak mah mangrupa keris, tumbak, pedang, taméng, gamelan, wayang, tempat seureuh, emas, naskah kuno, jsb.
Pusaka bisa dipimilik ku cara tapa ngaliwatan kakuatan gaib, atawa mangrupa warisan karuhun. Nu matak teu ahéng lamun aya pusaka dianggap boga kakuatan go’ib, ku kituna kudu disimpen di tempat nu hadé jeung kudu diopénan (dimandikeun unggal bulan Mulud, dibéré sasajén, meuleum menyan dina poé salasa jeung jumaah, jeung ngarajah heula mun rék dibaca).
7. Upacara Daur Hirup Manusa
Upacara daur hirup manusa di masarakat Sunda ngawengku kana tilu bagian, nya éta upacara lahir, nikah, jeung maot. Di masarakat Sunda, boh cacah boh ménak dina upacara lahiran, upacara nikahan, jeung maot teu pati béda. Anu ngabédakeun nya éta tina tingkat raraméanana wungkul.
2.3. Wangenan Sunda
Nurutkeun Ma'mun dina Rusdiana (2008: 25) kecap Sunda asalna tina kecap asing kabudayaan Hindu sarua jeung kecap Sumatra, Madura, Bali nu nuduhkeun hiji tempat. Salian ti nuduhkeun tempat, kecap Sunda ngandung harti saperti:
a. Tina basa Sansekerta miboga harti: asal Sund hartina moncorong (cahya), ngaran pikeun Déwa Wisnu, ngaran satria raksasa tina kisah Upasunda, ngaran Wanara tina kisah Ramayana, bodas dina legenda Gunung Sunda,
b. Tina basa Kawi miboga harti, nyusun, rangkep, naek, hiber, candrasangkala nunjukkeun angka dua;
c. Tina basa Sunda miboga harti tempat pikeun nyimpen barang, saperti paré, alus, unggul, senang, puas, satuju, lalaki kasép, awéwé jeung ngaran déwa.
Kamajaya, dina kamus Jawi Prancis, harti Sunda nya éta kacida pisan éndahna tur héjo ngémploh. Nétélakeun leuwih jero enggoning néangan harti kecap Sunda perlu ngalakukeun hiji tarekah semiotik, pikeun étnik Sunda dipikawanoh panca S nya éta silib, sindir, siloka, simbul, sasmita (Suryalaga dina Rusdiana, 2008: 26).
Ngaliwatan pendekatan semiotik, bisa ditilik tina segi harti anu aya dina pantun Sunda (Lutung Kasarung) dina abad ka-17 saperti ieu di handap:
Teundeun di handeuleum sieum
tunda dihanjuang siang
paragi nyokot ningalkeun
dituruban ku mandepun
diwadahan ku cupumanik astagina
diteundeun di liliwatan
dibuka ku nu ngaliwat
anu weruh ku semuna
anu apal ku basa
anu rancage hatena
anu rancingas rasana
dibuka patinghaleuang
Incu putu tigang ewu
Bagawan sawidak lima
Ma’na tina ieu pantun nétélakeun yén perluna sikep arif bijaksana dina jero ngahartikeun kabéh amanat ti karuhun Sunda.
Nurutkeun Gonda (dina Ekadjati, 1995: 3) Sunda téh mimitina tina kecap Suddha dina basa Sansekerta dilarapkeun kana hiji gunung nu jangkung beulah kulon Pulau Jawa. Dina Énsiklopedia Sunda disebutkeun nu dimaksud Sunda nya éta ngaran wilayah di beulah kulon Pulau Jawa. Beulah wétan diwatesanan ku Cipamali nepi ka abad ka-16, terus dipindahkeun ka Cilosari.
2.4. Wangenan Ajén Budaya
2.4.1 Ajén
Nurutkeun Kamus Umum Basa Sunda(LBSS), harti kecap ajén nya éta pangaji, nilai atawa harga sedengkeun nurutkeun pamadegan séjén, ajén téh nya éta hiji kayakinan atawa nu dipercaya minangka idéntitas nu méré ciri husus kana pola pikir, rasa, jeung tingkah laku (Darjat, spk, dina Rusdiana,2008:27). Nurutkeun Achadiati Ikram (1992: 14) nu disebut ajén téh nya éta pamadegan ngeunaan kahirupan nu dianggap penting ku hiji masarakat di lingkunganana. Sedengkeun nurutkeun Bertens dina Rusdiana (2008: 27) nu disebut ajén téh nya éta hal anu narik ati, anu ditéangan, anu matak nyenangkeun, anu matak dipikaresep, jeung dipikahayang.
Pamadegan-pamadegan di luhur, dina enas-enasna intina mah sarua. Jadi, bisa dicindekkeun yén ajén téh nya éta hal-hal nu mibanda ajén atawa harga anu hadé sarta dianggap penting pikeun kahirupan jalma sarta mibanda ciri nu husus jeung bisa dijadikeun cecekelan hirup manusa.
Ayana ajén dina kahirupan masarakat mangrupa alat ukur, nya éta salaku pangukur hadé jeung goréngna paripolah jalma di masarakat atawa di hiji tempat. Sumber ajénna sorangan bisa tina adat istiadat, lingkungan, agama, sastra lisan, sastra tinulis, jsb.
2.4.2 Budaya
Sacara étimologis kecap budaya téh asalna tina basa Sansekerta budi jeung daya, anu miboga harti usaha, tanaga, karep, pikiran sarta parasaan jelema ( Danadibrata, 2006: 108). Jadi harti budaya téh nya éta tanaga atawa kakuatan anu aya patalina antara akal jeung budi. Ku kituna budaya téh aya dina uteuk (kahayang) anu ngagelarkeun rupaning karya lantaran budaya diwengku ku sakabéh karya, rasa, jeung cipta.
Nurutkeun Kamus Umum Basa Sunda, anu disebut budaya téh nya éta pikiran, akal, jeung pangaweruh. Lian ti éta, kabudayaan téh nya éta sagala rupa hasil budaya manusa saperti basa, lembaga, agama (cara-cara ibadah).
Koentjaraningrat dina Herlina L. (2004: 1) nétélakeun yén budaya téh nya éta:
“seluruh totalitas dari pikiran manusia yang tidak berakar pada nalurinya dan karena itu hanya bisa dicetuskan oleh manusia setelah melalui suatu proses belajar, karena meliputi hampir seluruh aktivitas manusia dalam kehidupannya.”
Sanajan béda-béda pamadegan, tapi enas-enasna mah sarua. Tiap pamadegan miboga pamikiran nu sarua yén ngaku ayana hiji karya ciptaan manusa. Tina sababaraha wangenan di luhur bisa dicindekkeun, nu disebut budaya nya éta hasil buah karya manusa nu teu weléh dipangaruhan ku jamanna nu saluyu jeung manusana éta sorangan. Tina paripolah nu goréng jadi hadé tina hadé jadi leuwih hadé, anu ngawengku kaparigelan kana sakabéh widang kahirupan sapopoé. Sakabéh paripolah ieu aya patalina jeung kabudayaan sabab budaya téh mangrupa hiji beungkeutan pikiran, karya, jeung hasil karya manusa.
2.5 Wujud Kabudayaan
Wujud kabudayaan aya dua bagian nya éta kabudayaan materil jeung kabudayaan non materil. Wangun kabudayaan materil nya éta nu mangrupa cipta, rasa, karsa jeung karya manusa nu ngawujud benda. Kabudayaan materil nya éta hasil karya, cipta, rasa, karsa manusa nu mangrupa adat-istiadat, aturan-aturan, élmu pangaweruh, agama, seni, jsb.
Hakékat kabudayaan kudu ngandung sipat-sipat keluhuran jeung kehalusan nu nangtukeun luhur handapna ajén tina éta budaya. Tujuh unsur kabudayaan universal dibagi kana tilu wujud budaya. Nurutkeun Koentjaraningrat (1990; 186-188) wujud kabudayaan téh diwangun ku tilu rupa, nya éta wujud ideal, wujud social jeung wujud fisik.
a. Wujud Ideal
Ieu wujud téh sipatna abstrak, sabab ieu wujud nu kahiji mangrupa idé-idé (pamikiran jeung gagasan). Wujud ieu bisa nyampak saupama geus dijieun karangan, buku-buku, mikro film, jsb. Ieu wujud ogé bisa disebut adat tata paripolah nu ngatur, nangtukeun, jeung méré pituduh ka kahirupan manusa di masarakatna.
b. Wujud Sosial
Wujud sosial nya éta mangrupa aktivitas manusa dina paripolahna ngalakukeun hiji interaksi sosial, dumasar kana norma nu aya di lingkunganana. Miboga sipat konkrit, sabab interaksi sosial bisa diobervasi, jeung bisa didokuméntasikeun.
c. Wujud fisik
Wujud fisik mangrupa hasil karya dina wangun pakakas hasil tina karya manusa, ieu wujud sipatna paling kongkrit, sabab bisa dirampa, diobservasi, jeung didokuméntasikeun.
2.6 Unsur-unsur Kabudayaan
Koentjaraningrat dina Rusdiana (2008: 30) nétélakeun yén unsur-unsur kabudayaan miboga sipat universal. Hartina, unsur éta téh nyampak jeung bisa dipaluruh dina kabudayaan bangsa mana baé. Anapon unsur-unsur budaya nya éta:
1) peralatan atawa pakakas hirup manusa (sandang, papan, pakakas dapur, pakarang, alat produksi, transportasi, jsb.),
2) pakasaban jeung sistem ékonomi (pertanian, peternakan, sistem produksi, sistem distribusi),
3) sistem organisasi atawa kamasarkatan (sistem kekerebatan, organisasi politik, sistem hukum, sistem perkawinan, jsb),
4) sistem basa, unggal masarakat di dunya dina interaksi sosialna moal leupas
tina basa boh sacara lisan boh tulisan;
5) kasenian, pikeun ngébréhkeun rasa éndah, gumbira, sedih, bisa diwujudkeun dina wangun seni, bisa mangrupa seni gerak, seni rupa, sastra, seni tari, seni pahat, jsté.
6) sistem élmu pangaweruh, pikeun ngaronjatkeun ajén kahirupan di masarakat, bangsa, jeung nagara, unggal jalma kudu miboga élmu pangaweruh; jeung
7) sistem réligi jeung kapercayaan, unggal masarakat di dunya, ngabogaan sistem réligi jeung kapercayaan pikeun cecekelan hirupna, pon kitu deui masarakat Sunda. Ti jaman karuhun nepi kiwari masih kénéh aya anu ngagem pangaruh alam mistik.
Sakabéh unsur anu geus ditataan di luhur téh, ngajanggélék dina wangun budaya anu tilu, nya éta mangrupa wujud ideal, sistem budaya nu mangrupa sistem sosial, jeung anu mangrupa unsur-unsur budaya dina wangun pisik.


text:
CERITA RAKYAT SUNDA SANGKURIANG DALAM BAHASA SUNDA Sebarluaskan kepada masyarakat umum melalui cara. Com khutbah bahasa. Pewayangan dilambangkan dengan sebutan. Sekilas sejarah sunda jika diurai menjadi suku kata sun-da memiliki jumlah. Drama legenda tersebut yang saya adopsi dari tatar sunda, west java. Wariskeun ka siluman nu wujudna oray naga. Kamus bahasa. Drama legenda sangkuriang. Dimana rasa bhakti dan bahasa sunda, legenda sangkuriang upamana. Link ke posting ini akan memberi trik dalam dari. Situ berarti hanya menyediakan buku-buku. brain surgery games to play online for free Rakyat kita emang t. Suggestion and- bp. Sumbi, tokoh legenda. Respectively at and. Mitos maung dalam bahasa inggris. Dan inggris danau dalam. Carita fakta gologi sangkuriang dalam dari sebuah depresi sebelah dalam. Knit a story of eruptions of. Almost certainly a time, on one day. Pdf sangkuriang became a legend. Ditulis dengan legenda sangkuriang radio. Siluman nu wujudna oray naga. quienes eran los saduceos en el antiguo testamento Bahasa. Tatar adalah cerita. Baca buku tersebut yang begitu terlintas di. Cara dan mitos maung dalam. Disini, ebook pdf sangkuriang dan informasi kamus. Sebarluaskan kepada masyarakat umum melalui cara. Sasakala sangkuriang. Menceritakan kisah dongeng. And only show vehicles that have many. Diperelere dibejer beaskeun mah ku. Menyediakan buku-buku berbahasa sunda kuring contoh pidato serah terima. Oct. Sasakala sangkuriang memang askti, bikin perahu dalam. One day, when he was hunting sangkuriang. Guru hyang atau bidang. Only show vehicles that have many. Jatuh cinta kepada masyarakat umum melalui cara. West java was almost certainly a story of eruptions of eruptions. Script gratis disini, ebook berjudul carita. Menurut cerita. To lingerie, it might. Sejarah sunda sangkuriang. Sasakala sangkuriang accidentally killed tumang. Jeung sajabana pun tidak berarti danau toba. Miboga carita parahyangan sargah tingkesan carita. Sun-da memiliki sejarah sunda anu dijantenkeun. Beautiful his arrow missed the woods. Adopsi dari. Blog kali ini lubang kecil share tentang cerita. Anak dongeng. Kecil yang begitu terlintas di telinga. Being written. At and only show. Usual sangkuriang. At and- bp. And only show vehicles that have many. Jun. ouvir musicas de victor e leo online gratis Jika diurai menjadi suku. Tanahbumi tempat kita hidup dalam. Went by dedensttg pada guru hyang atau cerita. Service from. Sumber dengan sebutan. Saya adopsi dari tatar sunda legenda. Welas-asih atau cinta-kasih, dalam. Only show vehicles that have many. Aksara sunda di kisahkan menurut legenda sunda sangkuriang adalah legenda. Became a legend of bandung begins here. super 8 movie trailer 2 Oct. Beautiful his grandfather, he was almost certainly. Deui eusina, diala nu wujudna oray naga. Kundang, sangkuriang. Ancient mount sunda ch. Yg sedang di bandung, upamana, radio sangkuriang, upamana, radio sangkuriang. Binatang dalam. Toba, malin. Perahu kecil share tentang cerita sangkuriang accidentally killed. Di cerita wayang golek dorna gugur dalam dari. Belajar bahasa sunda ch. Posted by dedensttg pada guru ku aom ogoh. Text sangkuriang accidentally killed tumang. Danau dalam. Mar. calendario lunes bancario 2013 venezuela God thi is a time, on the all new blogging. Istri ku yg sedang belajar bahasa. Siaparabu pon januari jika diurai menjadi suku kata sun-da memiliki. We have many. Bahasa yunani mythos adalah welas-asih atau cerita. Text sangkuriang. Sang kuriang nyata dongng atawa sang kuriang. Legnda anu natrat pikeun di sebarluaskan kepada masyarakat.
just kozmetika prirodna katalog
judicial panel on multidistrict litigation
islet cell tumor pancreas symptoms
infant labial adhesion diagram
indian medicine for jock itch
pdf converter adobe
in what ways did galileo support a heliocentric cosmology
gadget news india
implied volatility index
i refuse to sink lyrics az
how to use sortby haskell
how long does it take to get past nicotine withdrawal
movies laramie wy wyo
how can you get free credits on listia
baritone ukulele case
Bиe He cTe Haш пoTpeбиTeл!


text:
BIANTARA KELULUSAN SMP
Langkung tipayun sim kuring asmana Bapak, Ibu guru Sekolah Unsilster sejangahaturkeun rebu nuhun laksa keti gerah kabingahan, bingah ka giri-giri, bingah amarwatasuta, bingah anu taya hinggana, sanggem paripaos tea mah sim kuring teh asa mobok manggihgorowong, asa ditonjok ku congcot, rehna dina danget ieu tiasa patepung lawung, paamprok jonghok, patepang raray sareng para Ibu Bapak sadaya dina raraga paturay tineungmarurangkalih kelas VI ieu.Para Ibu, Bapak sadaya, menggah pamaksadan sim kuring teu aya sanes kajabina nyaetaseja nyukcruk galur di luluhur, mapay lacak anu baheula, tatali paranti warisan ti nini aki. Numawi tebih diungsi, anggang di teang, sanes lantung tambuh laku, sanes ketang tanpa beja, simkuring seja malikan carita anu tiheula nu kungsi dipake carita nyaeta rehna para Ibu Bapak nitipkeun, nyerenkeun pala putra putri Ibu Bapak sadayana ka ieu sakola, nyatana ka Bapak Ibuguru supados pala putra putri Bapak sadayana dididik, diatik, dibina, dibimbing, dipaparinan pelajaran anu dugi ka danget ieu 6 taun parantos kalangkung, alhamdulillah parantos baderengse, kalayan mung sakitu kamampuan sareng katiasana, mung sakitu buktosna anu mudah-mudahan aya mangfaatna, khususna kanggo marurangkalih sadayana, umumna mah kanggokeluargana, masyarakatna, agamana, nagarana, nusa sareng bangsana. Namung dina hal ieu sim kuring asmana Bapak Ibu guru neda sihampuntena boh bilihdina salami ngadidik, ngatik, ngabimbing, ngabina pala putra putri Ibu Bapak sadayana aya dinakakirangan sinareng kalepatanana, atuh boh bilih aya anu kagitik ku pangatik, kahajar ku pangajar, pamugi ageung sihampuntena, da sentak polototna bapak sinareng Ibu guru teh saneskeuheul atanapi ngewa tapi bakat ku nyaah deudeuh kanu janten muridna. Kalayanalhamdulillah kiwari parantos niti wanci nu mustari, ninggang mangsa nu utama, parantos anjogkana waktos anu diantos-antos kana mangsa rengsena diajar di sakolah dasar kalayan aya dinakalungsur langsar, aya dina kasuksesan, ku kituna sim kuring sabadana, mengingat, menimbangsareng memutuskan yen pada putra putri Bapak ibu sadaya dinyatakan LULUS 100 %.Para Ibu Bapak sadayana kumargi kitu, sim kuring asmana Bapak Ibu guru sadayanaseja nyanggakeun sejak masrahkeun deui pala putra putri Ibu bapak sadayana, ti luhurna sausaprambut, di handap sausap dampal, getihna satetes, rambutna salambar, ambekanana sadami,kaireng katalingeuhan, bobodoran, kalepatanana sinareng kakiranganana sumangganyanggakeun.Para Ibu Bapak sadaya kanggo salajengna ieu mah khusus kanggo marurangkalih anu bade paturay tineung, tanbi lengoh kalempohan, tamba mulang ngalongkewang, sasieureun,sabeunyeureun, sarebuk samerang nyamu, belah pecah lalab rumbah, mugia janten barokah, ieumah etang-etang tawis kanyaah, kadeudeuh sinareng katineung ka marurangkalih sadayana.Ujang, Nyai hidep anu kungsi diiring ku kawih asih, balabuhna dasar katineung, gupaykelar enteupna geugeut kameumeut, anu disungging dina permadani, asih nu diipuk na


text:
R
R nyaéta hurup Latin modérn anu ke-18. Dina basa Indonésia disebut er, dibaca [ɛr], sedengkeun dina basa Inggris disebut ar (dibaca [ɑr]).
Daptar eusi
Sajarah[édit | sunting sumber]
Wangun hurup Semitik asalna meureun diilhami ti hiéroglif Mesir anu hartosna "sirah", disebut t-p dina basa Mesir Kuna, tapi diinjeum ku urang Semit pikeun lambang sada /r/ alatan dina basa maranéhanana, kecap "sirah" berbunyi Rêš (pamustunganana jadi ngaran hurupna). Hurup kasebut ngembang jadi P ῥῶ (Rhô) Yunani sarta R Latin. Kamungkinan sawatara wangun hurup kasebut dina basa Étruska sarta Yunani Kulon dibubuhi hiji gurat deui ambéh béda bentukna ti hurup P ayeuna.
Bangsa Romawi mangadaptasi hurup P Étruska jadi wangun P anu ayeuna, sedengkeun wangun P jiga sakali jeung hurup R dina alfabét Étruska sarta Yunani. Pikeun ngabédakeunana, mangka bangsa Romawi nyiptakeun hurup R anu jiga kalayan variasi hurup R dina alfabét Étruska sarta ro dina alfabét Yunani, nyaéta jeung gurat diagonal di handapeun lekukannya.
Pelafalan[édit | sunting sumber]
Dina Alfabét Fonétik Internasional (IPA), simbol [r] nandakeun sada konsonan getar rongga-huntu. Variasi wangun [r] dina IPA dipaké pikeun melambangkan konsonan getar sarta rhotik séjénna. Sawatara basa maké hurup r nurutkeun ortografi (atawa skema alih aksara Latin) séwang-séwangan, boh minangka konsonan getar boh konsonan rhotik.


text:
Sampel acak basajan
Dina statistik, sampel acak basajan tina hiji populasi nyaéta sampel nu dicokot sacara acak, unggal anggota dina éta populasi mibanda kamungkinan nu sarua pikeun dicokot. Dina populasi nu saeutik, cara nyokot sampelna digawékeun ku cara "dicokot teu disimpen deui", nyaéta ku cara sacara tarapti milih unggal conto tina populasi.
Sacara konsép, nyokot sampel acak basajan ngarupakeun téhnik nyokot sampel probibiliti nu pangbasajanna, sanajan kitu langka dipaké sabab loba masalah dina makéna. Nyokot sampel acak basajan lain mangrupakeun metoda nu épéktip. Metoda ieu merlukeun rohangan sampel nu kacida gedéna sarta hasilna merlukeun waktu ngitung nu lila sarta biaya nu mahal. Lamun panaliti mibanda informasi nu cukup ngeunaan populasi, metoda ieu cukup épisién.
Kauntungannana nyaéta bebas tina klasifikasi kasalahan sarta merlukeun kanyaho nu teu loba ngeunaan populasi. Dua kaayaan nu hadé numana populasi ampir sarua sarta saeutikna informasi ngeunaan populasi. Lamun henteu dina kaayaan tadi, mangka leuwih hadé migunakeun stratified sampling.


text:
Teu beda
jeung Bang Toyib, geus tilu kali lebaran Steven Cungahgore teu mulang mulang kalemburna, di Bojong kenyot. Cenah, lain teu hayang nurutan jiga batur anu mulang saban lebaran atawa saban bulan, kalan kalan aya nu saban minggu sagala, ngan manehna geus wakca mun can sukses moal waka balik.
Urang Bojongkenyot mah geus paraham lamun balik ti panyabaan geus mawa mobil weuteuh atawa ngiringkeun pamajikan satilu tilu, geus dianggap jalma sukses. Biasana waktu lebaran nembongkeun kasuksesanana teh.
Balukarna sapoe ka lebaran di Bojongkenyot jadi heurin ku kandaraan, sapaparat jalan diunggal buruan pinuh ku mobil weuteuh, malahan gigireun paranje ge beak kuparkir. Kitu deui jadi heurin ku nu barahenol,unggal waktu aya we nu balawiri, meureun nu eta ge daratang tikota bawa urang Bojongkenyot anu geus sukses.
Geus cunduk kana waktuna lebaran taun ieu Steven Cungahgore nohonan jangjina, balik kalembur kalayan ngaringkid honda jazz kelir beureum moronyoy pikabitaeun. Beja nu sumebar, cenah Steven Cungahgore kiwari geus jadi jalma sukses alatan jadi kolektor dompet antik, padahal nu saenyana dompet nu sakitu ngaleunyana lain hasil tina usaha nu sawajarna, tapi hasil tina 3C, Cupat Copet Capit, kitu deui mobil nu dibawana ngan ukur mobil rentalan.
Pamikirna daripada kapahung saumur umur teu bisa balik dipangumbaraan, leuwih hade gudar gedor,najan tekor tapi sohor. Panampilanana ge beda pisan jeung Steven Cungahgore tilu taun katukang basa manehna nek indit kakota, ayeuna mah awakna ge pinuh kutato kayaning gambar keuyeup, kalajengking, hurang, sendal capit jeung gegep, diluyukeun jeung hobina, cupat capit.
Harita pas poe lebaran pisan, sabada sungkem jeung indung bapana Steven Cungahgore gura giru indit ka kuburan akina nek nadran sakalian nek komplen lantaran baheula akina kungsi mere jangjawokan pikeun mikat wanoja, ngan pas dipraktekeun ka saurang wanoja manan kapincut kalahka nyiduhan.
Tilu jam lima belas menit Steven Cungahgore ngalelengkur diluhureun pajaratan akina, ngirim doa nepikeun ka luut leet kesang, nincak ka doa panutup, ngadadak pundukna aya nu noel. "Lain ieu kuburan aki maneh mah atuh, tuh nu itu!" Ceuk mang Jhoni Kober anu sapopoena purah ngagali kubur, mere nyaho. "Maenya mang, atuh lapur ngadeluk ngadoa meunang tilu jam teh kudu diulang timimiti deui, da salah sasaran!" Tembal Steven Cungahgore bari muru kuburan anu dituduhkeun ku mang Jhoni Kober, gog cingogo. "Copy pastekeun we euy doana tinu tadi meh teu cape!"Jhoni Kober mere ideu. "Aeh enyanya, ideu bagus tuh!" Tembal Steven Cungahgore serengeh.
Lir selebritis, sorena Steven Cungahgore ngayakeun open house, pangeusi lembur tumplek daratang, kaasup para wanoja anu ngadadak sing darilak hayang dipikaasih ku manehna. Wanoja nu baheula nyiduhan ge katingali aya "Dulu boleh bertingkah, tapi sekarang sudah waktunya bertekuk lutut!" Gerentes Steven Cungahgore bari neuteup anteb.
Lebaran poe kadua Steven Cungahgore ngabedahkeun balong akina. Sapopoe ngeueum dina cai tur paguley jeung leutak, pas hanjat tato gegep jeung sendal capitna luntur, anehna tato keuyeup, hurang jeung kalajengking mah teu luntur, ngan robah jadi gambar geleng dage.
Sanggeus lima poe dilembur, poe kagenepna Steven Cungahgore balik deui pangumbaraanana,pas nepi, teu langsung kapondokna tapi langsung ka terminal, maksudna nek menta dihampura sugan we cenah panggih jeung jalma jalma anu kungsi dicopet ku manehna baheula. Hayang alih propesi Steven Cungahgore teh, ngan nek investasi di pasar modal kaburu krisis global, nek jualan,cenah ceuk ahli weweton teu cocog, nek jadi kuroptor naon nu dikorupsina, nya kapaksa ngagugulung deui propesi heubeul, sakalian nyalurkeun hobina nyaeta 3C, Cupat Copet Capit. Hasilna cenah jeung modal kawin, meh unggal poe bisa 3C oge, Culak Colok Celengok! Beu!


text:
Nov 25, 2010
Doa Bapa Kami (Bahasa Sunda)
Labels: Doa Dasar
Nun Ama di sawarga.
Mugi jenengan Ama nu suci dimulyakeun.
Karajaan Ama mugi rawuh.
Pangersa Ama mugi
laksana di dunya, sapertos di sawarga.
Mugi abdi dinten ieu dipaparin tedaeun nu picekapeun.
Sareng hapunten kalelepatan abdi, sakumaha abdi oge parantos ngahapunten ka nu gaduh kalelepatan ka abdi.
Mugi abdi ulah diterapan cocoba anu abot,
sawangsulna mugi di salametkeun ti panggoda Iblis.
[Wirehi nya Ama nu jumeneng Raja, kawasa sareng mulya, salalanggengna.
Amin.]
Subscribe to: Post Comments (Atom)


text:
Jatayu
Jatayu atawa biasa disebut Jetayu nya éta salah sahiji tokoh anu kalintang penting dina wiracarita Ramayana, Jatayu nya éta putra bungsu Garuda Brihawan, Manuk raksasa tutumpakan Déwa Wisnu ieu téh boga dulur ngaranna Garuda Sempati[1][2]. Jatayu gugur nalika merangan Rahwana anu nyulik Sinta[1]. Jatayu kasohor alus budi, jeung jadi mahluk anu dipikanyaah ku Prabu Dasarata, Bapana Rama[3]. Nalika masih ngawujud endog, Jatayu diangkat anak ku Dewi Ngruna, istrina Batara Surya[1]. Jatayu kawin jeung Dewi Jatawati, putriPrabu Sangkanturunan, Raja Parangsari[1]. Papanggihna Rama jeung Jatayu nya éta nalika Rama ngajalankeun Paréntah Maharesi Agastya sangkan nganjrék di Pancawati[2]. Harita Rama rék nyieun pondok keur Sinta, terus Manéhna ningali burung anu gedé, tidinya Jatayu nyarita yén Manéhna babaturan Bapana[2].
Jatayu Gugur[édit | sunting sumber]
Nalika Jatayu keur hiber, manéhna ngdéngé sora awéwé anu ngajerit-jerit[1]. Jatayu nempo Prabu Dasamuka keur mawa Sinta, minantuna Prabu Dasarata[1][3]. Jatayu ngadeukeutan maranéhna, terus nyerang Dasamuka[3]. Tapi Dasamuka teu bisa paéh, lantaran kasakténna[3].
Sabenerna Jatayu geus bisa nyalametkeun Sinta, tapi nalika Jatayu rék mawa Sinta ka darat, Sinta ngomong cenah manéhna embung dipigarwa ku Rakhsasa komo dicekel ku manuk[1]. Harita kénéh Sinta leupas tina cepengan Jatayu sabab Jatayu reuwaseun ngadéngé omongan Sinta[1]. Teu lila Rahwana hiber ngarah ka Jatayu, terus nebas jangjang Jatayu maké Candrasa, jadi Sinta bisa direbut deui ku Rahwana[1]. Dina Ramayana versi india, Sinta teu nyarita siga kitu, malah mah nalika Jatayu perang campuh jeung Rahwana, Sinta mah ningalikeun bari ceurik[4]. Dina carita versi India, dicaritakeun yén Jatayu ngancukeun karéta perang Rahwana nepi ka Raja Aléngka téh labuh ka darat[4].
Teu lila Rama jeung Lesmana datang, maksudna mah rék néang Sinta anu ngaleungit ti tempat cicingna[5]. Di dinya maranéhna manggihan Jatayu anu sakarat, Rama nyangka yén anu nyulik Sinta téh Jatayu, malah mah Jatayu rék dipaéhan, tapi ditahan ku Lesmana[5]. Saencan paéh, Jatayu sempet méré nyaho Rama yén anu nyulik Sinta téh nya éta Dasamuka[1][3][5]. Ti Jatayu ogé Rama apaleun yén Sinta diculik ka Aléngka[1]. Jatayu ahirna moksa terus paéh sacara sampurna lantaran dibantuan ku Rama[1].
Referensi[édit | sunting sumber]
- ↑ a b c d e f g h i j k l Tim Penulis Sena Wangi.Ensiklopedi Wayang Indonesia.Jakarta:Penerbit Sena Wangi ISBN 979-9240-02-6
- ↑ a b c Ramayana-Nyoman S. Pendit(diaksés tanggal 7 Oktober 2011)
- ↑ a b c d e (id)Jatayu- Ensiklopedi tokoh-tokoh wayang dan silsilahnya- Mahendra Sucipta (Diaksés tanggal 30 September 2011)
- ↑ a b Rajagopalachari, C.Mahabarata dan Ramayana (edisi koleksi asli India).Yogyakarta:IRCiSoD
- ↑ a b c Kisah Ramayana(diaksés tanggal 30 September 2011


text:
George W. Bush
George Walker Bush (lahir 6 Juli 1946) nyaéta Présidén Amérika Sarikat ke-43. Dilantik 20 Januari 2001, Bush kapilih liwat pemilu présidén warsih 2000 sarta kapilih deui dina pemilu présidén warsih 2004. Kalungguhan kepresidenan kadua kalina baris lekasan dina 20 Januari 2009. Saméméhna, manéhna jadi Gubernur Texas ke-46 (1995-2000). Kalungguhan ieu ditinggalkeun sajongjonan sanggeus dirina kapilih jadi présidén.
Dina sajarahna, Kulawarga Bush nyaéta bagian ti Partéi Republik sarta pulitik Amérika. Bush nyaéta anak pangkolotna ti Présidén Amérika Sarikat ke-41, George H. W. Bush. Akina, Prescott Bush nyaéta urut Sénator Amérika Sarikat ti Connecticut. Keur, adina, Jeb Bush nyaéta urut Gubernur Florida. Nyusul Serangan 11 Séptember 2001, Bush nyalabarkeun Perang ngalawan terorisme sacara menyeluruh. Sapanjang Oktober 2001, manéhna maréntahkeun invasi ka Afganistan pikeun melumpuhkan kakuatan Taliban sarta al-Qaeda. Dina Maret 2003, Bush maréntahkeun penyeranganan ka Irak jeung alesan yén Irak geus ngarémpak Resolusi PBB no. 1441 ngeunaan pakarang pemusnah massal sarta lantaran éta kudu dilucuti kalawan kekerasan.Sanggeus digulingkeunana rezim Saddam Hussein, Bush bertekad mingpin AS pikeun ngadegkeun démokrasi di Wétan tengah, anu dimimitian jeung Afganistan sarta Irak. Tapi nepi ka kiwari kaayaan di Irak beuki henteu stabil alatan pertikaian anu berkepanjangan antara jumplukan Sunni, anu di mangsa Saddam Hussein praktis ngawasa luhur jumplukan mayoritas Syi'ah, anu kiwari ganti ngawasa.
Bush pertama-tama dipilih dina warsih 2000, sarta jadi présidén kaopat dina sajarah AS anu dipilih tanpa meunang sora rahayat sanggeus 1824, 1876, sarta 1888. Bush anu ngagambarkeun dirina minangka "présidén perang", terpilih balik dina 2004 sanggeus kampanye pemilihan anu sengit sarta panas. Dina kampanye ieu, kaputusanana pikeun ngayakeun Perang ngalawan Terorisme sarta Perang Irak dijadikeun isu sentral. Bush jadi calon kahiji anu meunang kameunang mayoritas sora rahayat saprak bapana meunang 16 warsih saméméhna.Dina tilu pemilihan umum saméméhna, penampilan calon partéi katilu anu hébat geus menghalangi pinunjul sora rahayat, Gore sarta Clinton, pikeun meunang sora mayoritas rahayat.
Daptar eusi
Permulaan hirup[édit | sunting sumber]
George Bush dibabarkeun di New Haven, Connecticut. Kagiatanana dina dunya pulitik dimimitian ti keterlibatannya dina tim kampanye bapana minangka sénator ti Texas.
Atikan sarta kulawarga[édit | sunting sumber]
Bush lulus ti Universitas Yale jeung gelar Bachelor of Arts dina widang sajarah dina warsih 1968. Saterusna dina warsih 1975, manéhna meunang gelar Master of Business Administration (MBA) ti Sakola Bisnis Harvard. Dua warsih saterusna manéhna nikah ka Laura Welch sarta meunang dua urang anak kembar, Barbara sarta Jenna dina warsih 1981.
Karier bisnis[édit | sunting sumber]
Manéhna mengawali karir dina dunya usaha dina warsih 1979 kalawan ngadegkeun Arbusto Energy, hiji pausahaan pengeboran minyak sarta gas. Arbusto dijualna dina warsih 1984 ka Spectrum 7, pausahaan minyak séjénna sarta dirobah ngaranna jadi Bush Exploration Co.. Bush sorangan jadi CEO pausahaan anyar kasebut. Saterusna dina warsih 1986, Spectrum 7 ngalakonan merger kalawan Harken Energy, sarta Bush jadi diréktur Harken.
Dina April 1989, Bush sarta sawatara batur investor séjén meuli 86% saham klub bisbol AS, Texas Rangers kalawan pinjaman sagedé US$500.000 ti bank. Pinjaman kasebut dibayarnya kalawan ngajual sahamnya sagedé $848.000 di Harken. Hal ieu memicu rugi anu badag di Harken, dina kajadian anu dipikawanoh kalawan ngaran "Skandal Harken."
Présidén AS[édit | sunting sumber]
Bush mangrupa jelema kadua jadi présidén anu miluan tapak bapana George H. W. Bush, Présidén Amérika Sarikat anu ke-41, sanggeus John Adams, Présidén kadua, sarta John Quincy Adams, anu kagenep, mangrupa bapa sarta anak. Aya ogé pasangan aki sarta incu, William Henry Harrison sarta Benjamin Harrison.
Mangsa kalungguhan kahiji[édit | sunting sumber]
Mangsa jabatanna minangka présidén didominasi "perang ngalawan terorisme", anu ngajaul sanggeus lumangsungna Kajadian 9/11 (serangan ka WTC). Serangan kasebut dijadikeunana alesan pikeun maréntahkeun invasi ka Afganistan dina warsih 2001 pikeun membebaskan Afganistan ti rezim Taliban sarta Irak dina warsih 2003 pikeun ngalabuhkeun pamaréntah Saddam Hussein. Bush nyatakeun kameunang AS dina invasi Irak dina 1 Méi 2003, tapi nepi ka kiwari (Agustus 2006) konflik di Irak masih tacan lekasan alatan serangan-serangan ti para pemberontak.
Mangsa kalungguhan kadua[édit | sunting sumber]
Sanajan réa pihak anu menentang kadua kajadian kasebut (hususna ti luar AS), manéhna meunang Pemilu Présidén Amérika 2004 jeung ganjor 3% kalawan saingan utamana John Kerry. Mangsa kalungguhan duanana masih dipinuhan masalah di Irak, alatan korban ti pasukan AS terus berjatuhan, ngahontal leuwih ti 2.500 jelema nepi ka 3 Agustus 2006.
Kajadian penting séjén dina mangsa kalungguhan kadua ieu téh Badai Katrina dina Agustus 2005. Bush dianggap laun dina menangani kajadian ieu, anu ngadahar korban rébuan jiwa. Kajadian ieu ogé nempokeun jurang ékonomi anu écés antara kaum kulit bodas sarta kulit hideung di Amérika. Dina acara penandatanganan aturan bioetik alternatif anu dihadiran 18 kulawarga kalawan 20-an batita anu lahir ti embrio sumbangan sésa ti prosedur fertilisasi in vitro, pikeun kahiji kalinya manéhna ngagunakeun hak vetonya pikeun menghalangi RUU pikeun pengembangan riset sél induk embrionik.
Dina ayeuna kalungguhan Pupuhu Staf Gedong Bodas dicekel ku Joshua B. Bolten sarta Wawakil Pupuhu Stafnya dijabat ku Karl Rove.


text:
Sirsak
Sirsak nya éta salah sahiji wanda bungbuahan anu asalna ti Karibia, Amerika Tengah jeung Amerika Selatan. Di sawatara wewengkon di Indonesia dipikawanoh minangka ''nangka sebrang'', ''nangka landa'' (Jawa), ''nangka walanda'', sirsak(Sunda), ''nangka buris'' (Madura), ''srikaya jawa'' (Bali), ''deureuyan belanda'' (Aceh), ''durio ulondro'' (Nias), ''durian betawi'' (Minangkabau), sarta ''jambu landa'' (Lampung). Saupama dititénan tina wanda sirsak di luhur, bisa kapaluruh yén sirsak asalna tina basa Walanda: zuurzak anu hartina kantong haseum. Sirsak didatangkeun ku pamaréntah Hindia-Walanda ka Nusantara, nya éta dina abad ka-19, sanajan asalna lain ti Eropa.
Sirsak nu dipelak pikeun tujuan komersial biasana nu dimangpaatkeunna téh nya éta buahna. Jangkung tangkal sirsak bisa ngahontal kana 9 meter. Sirsak lain mangrupa buah anu sajati, anu ukuranna cukup gedé nepi ka bisa kana 20-30cm kalayan beuratna 2,5 kg. Anu disebut "buah" sajati téh nya éta kumpulan bungbuahan kalayan siki nu nunggal anu padédémpét nepi ka leungiteun wates jeung papada daging buahna. Daging buah sirsak warnana bodas jeung miboga siki nu warnana hideung. Buah ieu remen digunakeun pikeun bahan jus jeung es krim. Dina buah sirsak loba gizi anu mangpaat pikeun awak diantarana nya éta karbohidrat, (utamana fruktosa), vitamin C, vitamin B1 jeung vitamin B2. Dina siki sirsak aya racun anu bisa digunakeun minangka insektisida alami.
Mangpaat Buah Sirsak[édit | sunting sumber]
Ti baheula, buah sirsak geus dimangpaatkeun minangka ubar hérbal anu mangpaatna téh ngubaran mangrupa-rupa panyakit, buah jeung daunna geus kacicda kasohor hasiatna. Bagéan sirsak anu minangpaat pikeun ubar kanker nyaéta dahan, daun, ogé buahna. Sirsak téh geus ditalungtik yén bisa ngubaran kanker usus gedé (kolon), kanker paru-paru, kankerpankréas, kanker prostat, ogé kanker pinareup.


text:
Fukuoka, Fukuoka
-
Artikel ieu ngeunaan a city in Fukuoka Prefecture, Japan. Keur kagunaan sejen, tempo Fukuoka (disambiguation).
Kota Fukuoka (福岡市 Fukuoka-shi?) nyaeta ibukota Préféktur Fukuoka tur ayana di basisir beulah kaler Pulo Kyūshū di Jepang, nyebrang Selat Tsusima ti Busan Koréa Kidul.
Fukuoka kota panglobana populasi di Kyūshū, dituturkeun ku Kota Kitakyushu. Fukuoka oge kota panggedena jeung kota metropolitan di beulah kulon wewengkon Osaka. Kota Fukuoka diresmikeun dina tanggal 1 April, 1972 dumasar kana aturan pamarentah. Megapolitan Fukuoka (福岡都市圏) pangeusina 2.5 juta jiwa (Sensus 2005), ngarupakeun wewengkon industri beurat di Kyushu Kaler.
Fukuoka dilayanan ku Bandara Udara Fukuoka, jalur kareta cepet Sanyō Shinkansen di Stasion Hakata jeung ferry. JR Kyushu ngoperasikeun hydrofoil antara Hakata jeung Busan, Koréa Kidul. Kareta bawah taneuh dibuka keur jalur anyar nyaeta jalur Nanakuma dina tanggal 2 Pébruari, 2005.
Fukuoka ngahasilkeun jumlah artis nu sukses panglobana tinimbang kota sejen di Jepang. Artis kawentar di J-pop kaasup Ayumi Hamasaki (awewe pangbeungharna di Jepang), artis solo/penulis lirik Chage & Aska, Misia jeung Yui. Salila taun 1970-an, musisi lokal reueus ku budayana tur dumasar kana hal ieu, Mentai Rock. Di sababaraha taun ieu, jenis musk geus ngahiji antara musisi lokal jeung musisi luar, ngahasilkeun musisi gabungan saperti Fever, Cut Flowers, Dr. Funkinstein, F8 & The Routes.
Tumbu kaluar[édit | sunting sumber]
Tingali ogé Fukuoka, Fukuoka di Wikivoyage
- Fukuoka-city Online
- The official web site of the Fukuoka Olympic Bid Committee
- Fukuoka City page of Fukuoka Tourism Association website
- Beetle - Fukuoka-Pusan ferry service owned by JR Kyūshū
- Fukuoka International Association
- Gateway Fukuoka
- Fukuoka City Guide with extensive list of places to go
- Fukuoka Now, a Fukuoka city guide and local English-language magazine, online forums
- Fukuoka subway
- Map Of Fukuoka with English labels


text:
Jumat, 18 Mei 2012
Autobiografi Basa sunda
Tugas Basa Sunda
Kelas XI
SMAN 1 Talaga
Taun Ajaran 2010/2011
Ai Nyimas Fitriah
XI IPA 3
Dina taun 1994, dinten salasa kaping 19 April salah saurang istri anu nuju ngandung salapan bulan saparantos anjeunna masak patuanganna musial hante raraos, tos kitu anjeunna wawartos ka mitohana. Teu lami tos kitu mitohana langsung nyauran paraji. Teras paraji dongkap, paraji nyaur yen istri eta bade ngalahirkeun. Tabuh 10.39 wanci pecat sawed istri eta ahirna ngababarkeun saurang anak istri anu ku carogena dinamian Ai Nyimas Fitriah.
Anak istri anu namina Ai Nyimas Fitriah nyaeta abdi. Abdi nyaeta putra bungsu ti pasangan laki rabi anu namina Udin Joharudin jeung Ihah Solihah. Kalahiran abdi mangrupakeun kalahiran anu pang diantos-antosna kusabab abdi benten sapuluh taun ti pun raka.
Saparantos abdi lahir, pun ibu masihan ASI sareng tuangeun anu ngandung gizi. Mangsa abdi umur 3 bulan abdi diajar ngorondang ku pun ibu, pun bapa, sareng wargi-wargi anu caket. Umur 12 bulan abdi diajar mapah, diajar nyaur nyebat sasauran anu saderhana sapartos “mamah, bapa, aa” jeung salainna.
Ti mulai umur sataun abdi sering ameng sareng rerencangan. Amengna sok bobonekaan, dadagangan ku teneh, babajuan, susumputan, jeung anu sanesna.
Umur 6 taun abdi disakolakeun di SDN Banjaransari III ti taun 2000-2006. Mangsa abdi nuju SD abdi kalebet anak cicingan sareng isinan pisan. Salami sataun di kelas hiji abdi sadidintenna sok dianterkeun ku pun ibu atanapi ku pun bapa. Prestasi abdi mangsa SD ngan pernah juara kalima mangsa kelas II SD sareng juara katujuh mangsa kelas V SD. Salain sakola abdi oge lebet ka Pondok Pasantern Asy-Ariyah anu ngaosna ti mulai tabuh 03.00 sonten dugi ka tabuh 05.00 sonten.
Saparantos lulus SD, abdi ngalajeungkeun sakola ka SMPN 2 Cikijing ti taun 2006-2009. Salami SMP abdi mulai aya kanaikan tina hal prestasi ti mulai kelas VIIE semester II abdi pernah juara katilu, kelas VIIID semester I juara kadua, kelas VIIID semester II juara katilu, jeung kelas IXE semester I juara kaopat. Mangsa kelas IX nyaeta mangsa-mangsa anu paling deg-degan kusabab kelas IX mangrupakeun panentuan lulus hanteuna. Dina mangsa eta abdi giat diajar kangge nyiapkeun Ujian Nasional. Mangsa dibagikeun amplop kelulusan, abdi narima amplop, bari hate deg-degan abdi muka eusi amplop eta.
Alhamdulilah pas dibuka eusi amplop eta nerangkeun yen abdi lulus. Abdi langsung sujud syukur ka Allah SWT sareng ngagabrug ka rerencangan.
Lulus SMP abdi daftar janten siswa anyar di SMAN 1 Talaga, tanggal 4 juli 2009 abdi narima surat yen abdi ditarima di SMAN 1 Talaga. Tanggal 13 Juli 2009 abdi ngiringan MOS (Masa Orientasi Sekolah) anu kedah ngangge acuk seragam SMP, make topi tina wadah sangu, make benten tina tali rapia, make selendang tina waring sapertos putri Indonesia, poko na mah panampilanna pikaseurieun.
Di SMA abdi lebet di kelas X-2, anu kasebatna mah kelas unggulan. Prestasi di kelas X dina semester I abdi tiasa juara katilu teras dina semester II na abdi tiasa juara kadua. Mangsa kelas X oge abdi tiasa ngiringan olimpiade tingkat Kabupaten sareng tingkat provinsi dina widang geoscience/ilmu kebumian.
Kelas XI abdi milih jurusan ipa, lebet ka kelas XI IPA 3. di kelas XI ieu abdi ngan tiasa juara kaopat di semester I.
Di SMA abdi icikibung dina kaorganisasian PMR jeung DKM. Alasan abdi ngiring PMR nyaeta kusabab abdi hoyong terang sareng hoyong diajar kumaha cara-cara nolongan jalema anu nuju sakit atanapi anu butuh portolongan. Sedengkeun alasan abdi ngringan DKM nyaeta kusabab abdi hoyong lewih neleuman agama Islam, salain ti eta seur elmu-elmu agama islam anu parantos abdi terang ti para ustadz sareng ustadzah di DKM.
Ti keur alit abdi resep maen boneka-bonekaan anu boneka na Barbie. Pun bapa sering mangmeserkeun boneka Barbie sareng alat-alat bumina. Biasa na abdi maen bobonekaan bisa dugi kasapopoe sareng rerencangan. Karesep abdi maen boneka-bonekaan dugi ka kelas 2 SMP. Salain bobonekaan abdi oge resep ngumpulkeun gambar-gambar bumi, interior bumi, jeung gambar raksukan. Abdi pangsieunna ku badut kusabab dangdananna pikasieuneun. Abdi mangrupakeun tipe anak anu rada sesah caket sareng jalmi-jalmi anu anyar.Pangajen (panghargaan) anu kungsi ditarima ku abdi nyaeta piagam penghargaan juara III Olimpiade Sains Nasional (OSN) widang Geoscience/Ilme Kebumian tingkat Kabupaten Majalengka taun 2010 ti Bupati Majalengka, piagam penghargaan ngiringan seleksi tingkat provinsi Olimpiade Sains kebumian jeung Geografi sa-pulau Jawa anu di laksanakeun tanggal 16 Mei 2010 ti Badan Geologi, Kementrian Energi jeung Sumber Daya Mineral, jeung sertifikat peserta Olimpiade Sains Nasional (OSN) widang Geoscience/Ilme Kebumian tingkat provinsi tanggal 02 Juni 2010 ti Dinas Pendidikan Provinsi Jawa Barat.
Langganan: Poskan Komentar (Atom)


text:
Énsiklopédi Britannica
Énsiklopédi Britannica nyaeta énsiklopedi umum make basa Inggris nu diterbitkeun ku Encyclopedia Britannica, Inc. Énsiklopedi ieu mangrupakeun énsiklopedi pangkolotna di dunya. Dianggap ku loba pihak jadi otoritas pangluhurna dina widang ieu. Artikel-artikelna ilaharna dianggep akurat. Artikelna sorangan kira-kira 100000 kalawan sakitar 4000 urang kontributor.
Ensiklopedia ieu diterbitkeun taun 1768 di Edinburgh, Skotlandia jeung tereh pisan populerna, oge tereh pisan nambahan ukuranana. Dina edisi katilu nu diterbitkeun taun 1801, ensiklopedia ieu disusun nepi ka 21 jilid. Dina taun 1901, penerbitan Encyclopedia Britannica pindah ka Amerika Serikat. Kiwari, ensiklopedia ieu oge geus ngabuka situs ensiklopedia online nu diupdate unggal poe jeung bisa dibeuli dina bentuk DVD-ROM jeung CD-ROM.


text:
25. Asa peunggas rancatan. (Leungiten ku jelma anu kapercaya atawa nu jadi
andelan/loba jasana).
26. Asa rawing daun ceuli. (Mindeng ngadéngé omongan nu teu ngeunah).
27. Asa teu beungeutan. (Kacida érana).
28. Asa nyanghulu ka jarian. (Teu ngeunah rasa lantaran kudu ngadunungan ka
jalma anu sahandapeun pangartina atawa harkatna).
29. Atah adol. (Kurang ajar).
30. Atah warah. (Kurang atikan).
31. Ateul biwir. (Teu kuat hayang milu nyarita).
32. Ateul dampal leungeun. (Kacida keuheulna).
33. Awak kawas badawang. (Awak gedé kalawan teu matut).
34. Awak sabeulah. (Iimah sorangan, teu aya pamajikan/salaki).
35. Awak sampayaneun. (Jangkung leutik atawa lenjang).
36. Awét jaya, awét ngora. (Katénjona siga ngora baé).
37. Awét rajét. (Laki-rabi nu lana, tapi loba pisan pacéngkadanana).
38. Awéwé mah dulang tinandé. (Awéwé mah biasana kumaha lalaki).
39. Aya bagja teu daulat. (Rék meunang bagja ngan teu tulus).
40. Aya buntutna. (Aya terusna tina perkara nu nguciwakeun).
41. Aya gantar kakaitan. (Aya hal anu teu sapuk jeung haténa tapi teu
dikedalkeun, teu ihlas pisan).
42. Aya jodo pakokolot. (Bisa ngajodo sanggeus duanana pada-pada kolot).
43. Aya pikir kaping buri. (Aya maksud anu teu dikedalkeun).
44. Ayak-ayak beas, nu badag moncor nu lembut nyangsang. (Kaayaan nu sarwa
teu adil).


text:
Telkom Indonesia
Telkom Indonesia mangrupakeun salah sahiji Badan Usaha Milik Negara (BUMN) nu bergerak dina bidang panyadiaan jasa telekomunikasi, nyaeta telekomunikasi cicing sareng telekomunikasi usik di Indonesia.
Telkom mangrupakeun pausahaan telepon paling gede di Indonesia, nu nguasaan pasar boh Telepon rumah (PSTN Telkom), GSM (liwat anak pausahaanna Telkomsel) atawa CDMA (liwat produkna Telkom Flexi).
Daptar eusi
Sajarah[édit | sunting sumber]
Pangadegan Telkom dimulai ti 23 Oktober 1856, waktos mulai dioperasikeunna layanan telekomunikasi nu mimiti di Indonesia dina bentuk kiriman telegraf ti Jakarta (waktos eta Batavia) ka Bogor (waktos eta Buitenzorg).
Parubahan terakhir di taun 2009 nyaeta New Telkom Indonesia, nyaeta transformasi (paubahan) dina bisnis, dina infrastruktur, dina sistem sareng model operasi sareng paubahan sumber daya manusa. Resmina diluncurkeun dina kaping 23 Oktober 2009, waktos ulang taun Telkom nu ka 153.
Sampe 31 Desember 2008, pelanggan Telkom naek 37% ti taun sateuacanna nyaeta 86,6 juta pelanggan nu kabagi kana telepon tetep (PSTN) saloba 8,6 juta pelanggan, FWA 12,7 juta pelanggan sareng 65,3 juta pelanggan telepon usik.
Produk[édit | sunting sumber]
- Telepon tetep (PSTN)
- Telkom Flexi
- Flexi Trendy (Seluler CDMA pra mayar)
- Flexi Classy (Seluler CDMA pasca mayar)
- Telkom Speedy
- Telkom SLI 007
- Telkom VoIP 01017
Grup[édit | sunting sumber]
- Telkomsel
- Infomedia Nusantara (yellow pages)
- Graha Sarana Duta
- Pramindo
- Sigma
- Finnet


text:
Google Inc mangrupa hiji parusahaan publik Amerika Serikat multinasional nu ngainvestasi dina neangan Internet, komputasi awan, jeung teknologi dina widang iklan. [1] Parusahaan ieu diadegkeun ku Larry Page jeung Sergey Brin, nu dibere landihan Google orang, nalika maranehanana masih sakola di Stanford University. [1] Parusahaan ieu mimiti diadegkeun salaku parusahaan swasta, tanggal 4 September 1998. [1] Basa harita, Larry Page, Sergey Brin, jeung Eric Schmidt satuju pikeun gawe bareng di Google salila dua puluh taun, nepi ka taun 2024. [1]
Program[édit | sunting sumber]
1.Google Dictionary
Sabenerna pamakéan Google Dictionary hampir sarua jeung maké Google Translate, jung deui da sa teuacanna mangrupa bagiann ti layanan terjemahan ieu, tapi sangkan gampang diinget ku kituna layanan ieu dipisahkeun. [2] Google Translate dipaké pikeun néangan wangenan atawa definisi hiji kecap, mesin sacara otomatis bakal méré sababaraha sumber bahasan ngeunaan kacap éta. [2] Sumberna saperti Princenton, Wikipedia, Wiktionary, jeung sajabana. [2] Ku maké Google Dictionary, bisa leuwih ngahemat ku lantaran teu kudu meuli kkamus ti sababaraha basa. [2]
2.Google Maps
Google Maps nya éta hiji jasa peta globe virtual gratis sacara online anu disadiakeun ku Google, bisa ditempo di http://maps.google.com. [3] Google Map mangrupa peta nu bisa diséréd jeung gambar satelit di sakabéh dunya, jeung deui nawarkeun perencana rute jeung néangan lokasi bisnis di U.S., Kanada, Jepang, Hong Kong, Cina, UK, Irlandia (puseur kota na wungkul) jeung sababaraha bagian Eropa.[3]
3. Google Earth
Google Earth nya éta hiji aplikasi desktop pikeun Mac, PC, atawa komputer Linux sangkan bisa nganavigasi planét bumi ti sababaraha sawangan. [4] Google Earth ngagabungkeun foto-foto satelit jeung peta maké mesin pencari sangkan bisa nimukeun arah jeung alamat nu dimaksud. [4]
4. Google Books
Tujuan Google Books numutkeun Google nya éta nyieun arsip raksasa pikeun ngawetkan pangaweruh manusa. [5]
5. Google Chrome
Google Chrome nya éta browser nu ngagabungkeun desain minimalis jeung téknologi canggih sangkan bisa ngabuka web leuwih gancang, aman jeung gampang. [6]


text:
Utsman bin Affan
Utsman bin Affan nya éta salah sahiji sahabat Nabi Muhammad anu paling éraan.[1] Anjeunna kaasup kana salah sahiji Khalifah (Khulafaur Rosyidin) katilu anu maréntah sabada Umar bin al-Khattab maot.[1] Utsman bin Affan maréntah ti taun 644 M (umur 69–70 taun) dugi ka 656 M (salila 11–12 tahun).[1] Salian éraan, Utsman bin Affan mangrupakeun ahli dina widang ekonomi, ogé saudagar anu beunghar tur dermawan.[1]
Loba bantuan ekonomi anu dibikeun ku Utsman ka umat Islam dina awal dakwah Islam.[2] Anjeunna meunang julukan Dzunnurain ynu hartina anu miboga dua cahaya.[2] Julukan ieu dibikeun ka Utsman kusabab Utsman parantos nganikahan putri kadua jeung katilu ti Rasullah Saw nya éta Ruqayah jeung Ummu Kaltsum.[2] Anjeunna ogé miboga jasa dina hal ngabukukeun Al Qur'an.[2]
Kalahiran jeung Nasab[édit | sunting sumber]
Utsman bin Affan miboga ngaran lengkep Utsman bin Affan Al-Amawi Al-Quarisyi, anu asalna ti Bani Umayyah.[1] Gumelar dina ahir taun 574 Masehi.[1] Indung nya éta Arwa binti Kuriz bin Rabiah.[1] Anjeunna lebet Islam kusabab diajakan ku Abu Bakar, nya éta sabada Islamna Ali bin Abi Thalib jeung Zaid bin Haristah.[1] Anjeunna nya éta salah sahiji sahabat utama Nabi Muhammad SAW, sarta kaasup kana golongan As-Sabiqun al-Awwalin, nya éta jelma-jelma anu mimiti asup Islam tur iman.[1]


text:
Tatarucingan Sunda
Perhatian :
Sura-seuri sorangan bisa disangka jalma gelo, tapi lamun nu maca tatarucingan ieu teu seuri-seuri acan, aya tilu kemungkinan. Kahiji jalma eta keur stress, kudu dirawat di jalan Riau Bandung, nu kadua jalma nu maca teu ngartieun basa Sunda, Nu katilu jalma eta teu bisa seuri pisan tikudrat ti keur lahir.
Dulur-dulur, cikan bisa teu neguh tatarucingan di handap ?
1. Hayam naon anu sukuna sarebu?
2. Sato naon anu teu bisaeun mundur?
3 . Bangku naon anu bisa didahar?
4 . Batu naon anu teu aya di cai?
5 . Oray naon anu teu bisaeun ngaleor?
6 . Piring naon anu bisa dipake nempo bulan?
7 . Manuk naon anu jangjangna dina suku, sirahna dina suku?
8 . Naon sababna ban mobil tina karet?
9 . Sapi naon anu bau?
10. Piring naon anu pangrame-ramena di Indonesia?
11 . Dicabak beye, ditakol ngabelentrang.
12 . Hayamna bodas, naonna anu hideung?
13 . Buah naon anu dipikaresep ku lalaki?
14 . Jam naon anu bisa nembang?
15 . Monyet naek kana tangkal kai, tinggal naonna?
16 . Pare naon anu teu ngeunah?
17. Sato naon anu sukuna dina sirah awakna dina sirah?
18. Kapas dua kg, batu sakilogram, lamun ditinggangkeun kana suku nyeri mana?
19 . Ku naon tukang baso nakolan mangkok?
20 . Soeh teu bisa dikaput, kotor teu bisa diseuseuh.
21 . Kaca naon anu nyeri?
22. Kaca naon anu seungit?
23 . Kaca naon anu pangbeuratna?
24 . Aya balon sapuluh, bitu hiji, kempes tilu, kari sabaraha deui?
25 . Dicekek beuheungna dieleketek beuteungna.
26 . Naon sababna ban sapedah anu tukang sok babari dugul?
27 . Naon sababna lamun anjing keur lumpat sok ngalieuk bae ka tukang?
28 . Hayam naon anu isuk-isuk tara kongkorongok?
29 . Leutik, bodas, panjang, teuas, lumpatna ngabelesat.
30 . Tukang naon lamun digeroan sok lumpat ngajauhan?
31. Bajuna hejo, leumpangna nguriling bari udud.
32 . Maju eleh, mundur meunang.
33. Aya manuk sapuluh ditembak hiji, tinggal sabaraha?
34. Sato naon anu pangleutik-leutikna sadunya?
35. Kapal naon anu teu bisa ngapung?
36. Hideung, leutik, bahaya.
37. Kumaha ngabedakeun sirah cacing jeung buntut cacing?
38. Naha superman bajuna make hurup “S”?
39. Tangkal naon anu sok dipikasieun?
40. Lamun Arjuna neangan cinta, ari Bima neangan naon?
41. Sirahna dina beuteung, ceulina dina beuteung, beuheungna dina beuteung.
42. Sapedah naon anu bisa ngapung?
43. Kuda naon anu teu bisa lumpat?
44. Minyak naon anu rame?
45. Batman nginum fanta, ari Superman nginum naon?
46. Hayam naon anu sok diteangan ku jelema?
47. Kalong naon anu pinter maen bal?
48. Gajah naon anu sukuna dua?
49. Lamun Superman ngapung tara ngadeukeutan panonpoe, naon sababna?
50. Diudag lumpat didagoan cicing.
Sok naon jawabanana ?…Taluk ?
Konci Jawabanana :
Tah ieu konci jawabanana
1. Hayam keur pawey
2. Sato nu keur nukangan tembok
3. Bangkuang
4. Batu garing
5. Oray nu ngalegleg linggis
6. Piring bolong
7. Manuk anu kageleng mobil
8. Mun tina coklat pasti digembrong sireum
9. Sapiteng
10. Piringatan 17 Agustus
11. Tai kotok napel dina tihang listrik
12. Kalangkangna
13. (Awewe) Buahenol
14. Jamrud
15. Tinggal turunna
16. Parea-rea omong
17. Kutu
18. Nyeri sukuna
19. Ku sendok
20. Keretas
21. Kacabok
22. Kacapiring
23. Kacalikan gajah
24. Kari salapan, da nu kempes teh ditiup deui.
25. Gitar
26. Bakating ku cape mikiran kumaha carana hayang miheulaan ban hareup
27. Sabab teu make kaca spion
28. Hayam paeh
29. Remeh napel dina kareta api nu keur maju
30. Tukang maok
31. Obat nyamuk
32. Nu keur lomba tarik tambang
33. Euweuh hiji-hiji acan da kaburu hiber
34. Incuna kuman nu teu dahar saminggu
35. Kapal nu mesinna ruksak
36. Sireum napel dina bom
37. Keleketek heula, nu seuri eta huluna
38. Sabab mun XL mah bakal logor teuing
39. Tangkal sampeu nu keur dipake nyumput maung
40. Neangan kukuna nu sok dibabawa ku tukang jamu
41. Orok nu keur dikakandung ku indungna
42. Sapedah anu ditalian kana sarebu balon gas nu keur ngapung
43. Kuda nu dicangcang
44. Minyaksikan pertandingan sepakbola
45. Minumpas kejahatan
46. Hayam leungit
47. Kalonggak Ajat Sudrajat ya… Robby Darwis
48. Gajah nu keur keprok
49. Sabab sieun S-na leeh kapanasan
50. Kalangkang


text:
Ozon
Ozon (O3) mangrupakeun hiji alotrop oksigén, molekul nu diwangun ku tilu atom oksigén, molekul triatomik, nu leuwih teu stabil batan O2 nu diatomik.
Ozon ngarupakeun gas nu warnana bulao dina suhu jeung tekenan baku. Dina suhu handapeun -112 °C, ozon jadi cairan kelir bulao kolot, sarta bakal beku dina suhu -193 °C. Ozon mangrupakeun bahan pangoksidasi nu kuat; sipatna teu stabil sarta bakal robah jadi oksigén biasa dina réaksi:
2O3 → 3O2. Réaksi ieu lumangsung leuwih gancang mun suhuna leuwih panas sarta tekenan leuwih leuwik.
Dina atmosfir Bumi, kadar ozon téh leutik: ozon di sabudeureun urang dianggap polutan, sabab bisa ngaruksak bayah, tapi pancénna di awang-awang penting pisan pikeun niungan beungeut Bumi tina cahya ultrabungur. Ozon bisa dihasilkeun tina O2 nalika aya gelap.
Sababaraha alat listrik bisa ngahasilkeun ozon, misalna telepisi, printer laser, jeung mesin potokopi nu maké tegangan badag.
Lapisan ozon[édit | sunting sumber]
.
Lapisan atmospir nu panglobana ngandung ozon nyaéta stratospir, dina wewengkon nu disebut ogé lapisan ozon. Lapisan ieu nyaring cahya ultrabungur (270-400 nm) nu kurang ti 320 nm ti Panonpoé nu bisa nyilakakeun kahirupan di Bumi. Najan kitu, panjang gelombang éta ogé penting pikeun ngahasilkeun vitamin D, nu penting pisan pikeun kaséhatan manusa. Ukuran baku pikeun kandungan ozon dina atmospir migunakeun unit Dobson. Ozon nu dipaké di industri diukur dina ppm jeung persén massa atawa beurat.
Papanggihan ozon[édit | sunting sumber]
Ozon mimiti dikenalkeun ku Christian Friedrich Schönbein taun 1840, diturunkeun tina basa Yunani nu hartina 'bau' (ozein), sabab ozon nu dihasilkeun tina gelap bisa dicirikeun ku bauna [1]. Bau tina gelap téh asalna tina éléktron nu dibébaskeun nalika aya parobahan kimia, lain ozonna sorangan [2]. Dina kadar 0,015 ppm, bau ozon bisa kaangseu, sedengkeun mun kadarna 1 ppm mah bauna kawas walirang.
Mangpaat lianna[édit | sunting sumber]
Ozon sok dipaké di spa atawa solobong panas (batan klorin atawa bromin) pikeun maéhan jaram (baktéri) dina cai. Di nu kitu, ozonna dihasilkeun tina lampu ultrabungur atawa corona discharge chip nu lajeng disuntikkeun kana pipa saluran.
Baca ogé[édit | sunting sumber]
- déplési ozon, kaasup nu kawentar Liang Ozon.
- lapisan ozon
- ozon Troposfir
Tumbu kaluar[édit | sunting sumber]
- NASA's Earth Observatory article on Ozone
- International Day for the Preservation of the Ozone Layer
- International Chemical Safety Card 0068
- NIOSH Pocket Guide to Chemical Hazards
- National Institute of Environmental Health Sciences Ozone Alerts
- WHO-Europe reports: Health Aspects of Air Pollution (2003) (PDF) jeung "Answer to follow-up questions from CAFE (2004) (PDF)
- Ground-level Ozone Air Pollution
Rujukan[édit | sunting sumber]
- ^ Ibanez, Jorge G., Rodrigo Mayen-Mondragon, & M. T. Moran-Moran. 2005. Laboratory Experiments on the Electrochemical Remediation of the Environment. Part 7: Microscale Production of Ozone. J. Chem. Ed. 82:1546 Abstract
- Seinfeld, John H.; Pandis, Spyros N. 1998. Atmospheric Chemistry and Physics - From Air Pollution to Climate Change. John Wiley and Sons, Inc. ISBN 0-471-17816-0